Bersatu tak tahu Armada keluarkan wang RM1 juta
Oleh NORLIZAH ABAS

18 Julai 2022, 3:42 pm
KUALA LUMPUR – Mahkamah Tinggi di sini hari ini diberitahu Parti Pribumi Bersatu Malaysia (Bersatu) tidak pernah menerima permohonan daripada Angkatan Bersatu Anak Muda (Armada) untuk mengeluarkan wang RM1 juta daripada akaun sayap parti itu.
Muhammad Zulhelmi Zaulkafly, 30, berkata, Pejabat Bendahari Bersatu juga tidak menerima sebarang makluman daripada Armada berhubung pengeluaran wang berkenaan.
Beliau yang juga Pegawai Kewangan I Bersatu yang mengawal selia dan mentadbir serta mengurus hal ehwal kewangan parti berkata, sepanjang perkhidmatannya selama enam tahun di Pejabat Bendahari Bersatu, beliau tiada pengetahuan wang dikeluarkan daripada akaun Armada.
Saksi pendakwaan ke-20 itu memberi keterangan pada perbicaraan terhadap Syed Saddiq Syed Abdul Rahman atas pertuduhan pindaan bersubahat dengan Rafiq Hakim Razali melakukan pecah amanah dana berjumlah RM1 juta sebuah parti politik.
Pada sesi pemeriksaan utama, saksi turut ditanya oleh Timbalan Pendakwa Raya, Mohd. Shahrom Idris sama ada perbelanjaan melebihi RM500,000 perlu mendapat kelulusan pimpinan tertinggi parti.
Sebelum ini, Rafiq, 32, memberi keterangan bahawa pengeluaran wang RM1 juta atas arahan Ahli Parlimen Muar selaku Ketua Armada, tidak mengikut prosedur selain mengakui terjebak dalam perkara itu sejak awal lagi.

Rafiq berkata, pengeluaran wang daripada akaun Armada itu adalah salah kerana tiada kertas kerja dikemukakan untuk membolehkan wang itu dikeluarkan dari bank pada 6 Mac 2020.- KOSMO! ONLINE


Suspek, mangsa kes bunuh berkenalan melalui aplikasi gay
18 Julai 2022, 3:06 pm
PETALING JAYA – Polis dalam proses mengenal pasti identiti mangsa kes bunuh yang dipercayai terjatuh tingkat 17 sebuah kondominium di Kelana Jaya, di sini pada 12 Julai lalu.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, setakat ini, masih belum ada individu yang tampil bagi membantu pihaknya mengenal pasti identiti mangsa yang dipercayai warga asing.
“Kita mohon bantuan orang awam bagi mengenal pasti identiti mangsa memandangkan belum ada individu yang tampil memberi maklumat.
“Kita juga masih mengenal pasti motif kejadian itu yang disiasat mengikut Seksyen 302 Kanun Keseksaan,” katanya ketika ditemui di Ibu Pejabat Polis Daerah (IPD) Petaling Jaya, di sini hari ini.
Menurut beliau, berdasarkan hasil siasatan, kedua-dua suspek terbabit mengenali mangsa menerusi satu aplikasi gay.
“Mangsa dipercayai sudah beberapa kali datang bertemu kedua-dua mereka di lokasi kejadian yang juga rumah suspek. Mangsa disyaki meninggal dunia sehari sebelum mayatnya dijumpai pengawal keselamatan kondominium tersebut dalam keadaan bogel,” katanya.

Terdahulu, polis menahan dua lelaki tempatan masing-masing berusia 40-an yang dipercayai terbabit dalam kes bunuh pada 12 Julai lalu. – KOSMO! ONLINE


Abang mahu putus hubungan sebab adik tidak mahu jadi penjamin
Oleh KOSMO!

18 Julai 2022, 2:05 pm
PETALING JAYA – Tergamaknya seorang abang apabila bukan sahaja memaki hamun malah mahu memutuskan hubungan persaudaraan hanya kerana adiknya tidak mahu menjadi penjamin kereta.
Kisah itu dikongsikan oleh pelabur hartanah yang juga Pensyarah Fakulti Senibina Perancangan dan Ukur, Universiti Teknologi Mara (UiTM) Seri Iskandar, Dr. Azizul Azli Ahmad menerusi mesej peribadi diterima beliau.
Berdasarkan mesej itu, individu itu bercerita abangnya meminta untuk menjadi penjamin bagi membeli kereta berikutan tiada lesen.
Mesej dikongsikan oleh Azizul menerusi hantaran Facebook.
“Saya memang tidak mahu menolong dia menjadi penjamin. Sekarang dia sudah maki hamun saya cakap adik-beradik sombong, tidak boleh tolong.
“Selepas itu, hendak putuskan hubungan adik-beradik. Bagaimana ya?,” ujarnya pada mesej tersebut bertanyakan pandangan berhubung tindakannya tidak mahu menjadi penjamin.
Sementara itu, Azizul pada hantarannya berkata, sekiranya terdapat tanda-tanda sehingga dimaki, tiada sebuah jaminan terhadap perkara tersebut.

“Apakah kita tidak boleh berfikir apa bakal terjadi? Apakah ada jaminan bahawa jika berhutang akan dapat kembali? Apakah kita yakin, jika ada masalah tidak bayar nanti akan diselesaikan dengan baik?
“Semua perkara dalam hidup ini ada tanda dan petandanya. Ia tidak berlaku dengan tiba-tiba maka, sayangi diri sendiri dahulu. Apakah kita kurang sangat kasih sayang hingga sanggup mengharapkan orang maki kita sayangi kita,” ujarnya. -KOSMO! ONLINE


Duda hina Islam direman empat hari
Oleh MOHD RIDZAUDDIN ROSLAN

18 Julai 2022, 2:41 pm
SEPANG – Seorang duda yang didakwa menghina Islam menerusi hantaran video di laman media sosial direman selama empat hari bermula hari ini.
Ketua Polis Daerah Sepang, Asisten Komisioner Wan Kamarul Azran Wan Yusof berkata, lelaki berusia 39 tahun itu direman sehingga Khamis di lokap Ibu Pejabat Polis Daerah (IPD) Dang Wangi, Kuala Lumpur.
“Perintah reman dikeluarkan Majistret Mahkamah Kuala Lumpur,” katanya dalam kenyataan di sini sebentar tadi.
Sementara itu, Setiausaha Polis Diraja Malaysia (PDRM), Datuk Noorsiah Mohd. Saaduddin memberitahu, proses reman sehingga 21 Julai dibuat di bawah Seksyen 117 Kanun Tatacara Jenayah
“Lelaki itu ditahan pada 17 Julai di Puchong berhubung siasatan penularan video menghina agama Islam menerusi media sosial.
“Kes disiasat Unit Siasatan Jenayah Terkelas (USJT), Jabatan Siasatan Jenayah Bukit Aman,” katanya.

Semalam, Kosmo! Online melaporkan seorang lelaki dikecam orang ramai selepas tindakannya menghina agama Islam tular dalam media sosial.
Polis bagaimanapun dapat menahan lelaki itu di Puchong. – KOSMO! ONLINE


Kena bedah selepas tertelan jarum
Oleh KOSMO!

18 Julai 2022, 2:34 pm
PETALING JAYA – Seorang wanita menceritakan pengalamannya terpaksa menjalani pembedahan selepas tertelan jarum, dalam kejadian pada Mei lalu.
Menerusi perkongsian video di media sosial, dia memberitahu kejadian itu berlaku pada 3 Mei iaitu sewaktu umat Islam menyambut Hari Raya Aidilfitri.
Katanya, berikutan itu, dia bergegas ke Hospital Dungun, Terengganu untuk mendapatkan rawatan.
“Tertelan jarum pada hari raya pertama, terus ke Hospital Dungun dan buat imbasan X-ray. Memang terang nampak jarum dekat usus.
“Hospital Dungun rujuk kepada Hospital Sultanah Nur Zahirah (HSNZ) dan sampai sana, doktor suruh puasa dulu, hendak tengok macam mana. Doktor beri ubat cairkan najis tapi tidak keluar juga (jarum),” katanya pada hantaran dimuat naik semalam.
Wanita itu berkata, doktor memasukkan kamera scope keesokan harinya namun, jarum tersebut tidak ditemui malah dia menahan kesakitan sewaktu proses itu dijalankan.

Ujarnya lagi, dia kemudian perlu menjalani pembedahan pada 5 Mei disebabkan doktor tidak menemui kedudukan jarum ketika kamera scope dimasukkan.
“Doktor beritahu pembedahan dan imbasan X-ray semua dan jururawat menolak masuk ke bilik pembedahan. Alhamdulillah, Allah permudahkan semuanya.
“Pada 7 Mei, alhamdulillah telah keluar dari HSNZ,” katanya. -KOSMO! ONLINE


Kerajaan audit kilang pembungkusan minyak masak elak penyelewengan
Oleh ZULKIFLI MANZOR

18 Julai 2022, 2:10 pm
KUALA LUMPUR – Kerajaan sedang melaksanakan audit terhadap kilang pembungkusan minyak masak peket bagi mengelakkan minyak masak bersubsidi diseludup ke negara lain.
Perdana Menteri, Datuk Seri Ismail Sabri Yaakob berkata, ia antara tindakan untuk menangani penyelewengan yang dilaksanakan bermula daripada punca minyak masak itu dikeluarkan.
“Minyak masak peket bersubsidi diseleweng kerana harganya yang rendah RM2.50 sen. Kita sedang ambil tindakan.
“Pertama dari segi punca. Kita akan audit kilang-kilang. kita akan dapatkan perincian ke mana minyak masak dihantar dan siapa pembeli minyak masak.
“Kita akan dapatkan nama yang dibekalkan dan kita akan periksa dengan pembekal berapa banyak dia dapat,” katanya pada persidangan Dewan Rakyat di sini hari ini.
Beliau menjawab soalan Ketua Pembangkang, Datuk Seri Anwar Ibrahim tentang langkah-langkah yang diambil kerajaan untuk menangani kenaikan kos sara hidup dan memastikan kestabilan harga barangan.

Ismail Sabri berkata, langkah seterusnya bagi menangani penyelewengan minyak masak bersubsidi adalah memperketatkan penguatkuasaan di sempadan negara.
Menurut beliau, sebelum ini keutamaan membanteras penyeludupan barang keperluan jatuh ke tangga kelima atau keenam berbanding penyeludup dadah dan senjata.
Bagaimanapun, katanya, kerajaan telah mengeluarkan arahan pasukan polis dan tentera turut terlibat dari segi pengawalan barang keperluan termasuk minyak masak.
Dalam pada itu, katanya, kerajaan sedang mencari mekanisme paling sesuai dalam merangka subsidi bersasar dan ia bukan sesuatu yang mudah.
“Antaranya adakah kita perlu membeli gula atau minyak masak menggunakan kupon? Adakah kupon boleh digunakan. Ini sedang kita perincikan.
“Perkara ini tidak semudah A,B,C. Ada perkara perlu dipertimbangkan. Sebagai contoh makcik jual pisang goreng guna minyak masak peket. Adakah kita mahu rampas dan saman mereka ini?,” katanya. – KOSMO! ONLINE


Konsert Dewa 19 kembali ke Malaysia, himpun 4 vokalis
Oleh HANISAH SELAMAT

18 Julai 2022, 2:02 pm
PETALING JAYA – Kumpulan muzik terkenal Indonesia, Dewa 19 menebus janji kembali ke Malaysia dengan menghimpunkan empat vokalis lain, tidak terkecuali pengasasnya., Ahmad Dhani menerusi konsert jelajah. Anniversary Tour 30 Years of Dewa 19 menjelang 10 September ini.
Untuk detik yang ditunggu-tunggu, Stadium Axiata Arena Kuala Lumpur dipilih sebagai gelanggang meraikan detik bersejarah persembahan band ikonik Indonesia itu bersempena sambutan ulang tahun penubuhan mereka yang ke-30 tahun.
Pengarah Eksekutif Icon Entertainment, Alfian Basir berkata sejarah bakal tercipta untuk peminat di sini apabila buat julung kali Dewa 19 membariskan empat vokalis iaitu Ari Lasso, Once Mekel, Virzha dan tunjang terkini, Ello di atas satu pentas.
“Kumpulan yang sudah memulakan konsert jelajah mereka di beberapa kota di Indonesia ini turut menjadikan Malaysia sebagai negara yang ikut merayakan ulang tahun ke-30 penubuhan mereka.
“Jika kehadiran Ahmad Dhani sebagai penggerak Dewa 19 bersama 30 lagu belum cukup menyemarakkan perayaan tiga dekad band asal Surabaya ini, Anniversary Tour, 30 Years of Dewa 19 terus memberi bonus lain.
“Paling dinantikan juga buat pertama kali, Dewa 19 menghimpunkan empat vokalis handalan mereka di atas satu pentas yang pasti memberi 1001 impak tersendiri.

“Bayangkan Ari Lasso melantunkan lagu yang ikonik dengannya sebelum posisi vokalis itu diambil alih Once Mekel dan disusuli pula perjuangan vokal magis mereka disambung pula Virzha serta terkini, Ello,” katanya.
Daripada slogan konsert yang ringkas tetapi padat, 30 Tahun, 30 Kota, 30 Lagu sudah dapat menggambarkan kehebatan konsert Dewa 19 kali ini.

Terdahulu, Ahmad Dhani pada sidang media di Kuala Lumpur Jun lalu berjanji dalam 30 lagu tersebut, akan ada banyak rendisi yang tidak pernah serta jarang dipersembahkan dalam konsert Dewa 19 selama ini akan disampaikan menjelang acar besar terseburt nanti.
Berkongsi perancangan ke arah konsert mega di Malaysia bersempena hari bersejarah Dewa 19, katanya penganjuran konsert tersebut adalah simbolik persaudaraan mereka sejak 35 tahun lalu.
Akui Dhani, selain merangka persembahan jelajah di 30 bandar di Indonesia yang bermula di Surabaya, Malaysia dan Singapura turut menjadi sebahagian daripada sejarah band tersebut.
Pada Februari 2019 Dhani sepatutnya menyertai band berkenaan mengadakan Konsert Dewa 19 Reunion Live in Malaysia di Stadium Malawati Shah Alam, namun posisinya terpaksa digantikan berikutan isu mahkamah.
Putera bongsu pemuzik tersebut, Dul Jaelani yang ketika itu baharu berusia 19 tahun mengambil alih tempat bapanya sebagai pemain keyboard disaksikan kira-kira 70,000 penonton.
Dewa 19 hakikatnya sudah mencecah 35 tahun kerana Dhani membentuk kumpulan itu pada tahun 1986 ketika usianya 15 tahun, tetapi hanya lima tahun kemudian mereka melancarkan album.
Tiket-tiket konsert berharga RM148 hingga RM488 dibuka untuk jualan bermula hari ini (18 Julai) pukul 11 pagi menerusi  TICKET2U.COM.MY. – KOSMO! ONLINE


Dua lelaki jadi tukang masak ketum di flat diberkas
18 Julai 2022, 2:38 pm
PETALING JAYA – Perbuatan dua lelaki tempatan memproses dan menjual air ketum terbongkar selepas mereka ditahan dalam tiga serbuan berasingan di sebuah flat di Kelana Jaya, di sini pada Jumaat lalu.
Dua lelaki berusia 51 dan 47 tahun itu ditahan bersama air dan daun ketum yang dianggarkan bernilai RM10,140.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya membuat serbuan pertama di flat berkenaan pada pukul 4.45 pagi dan berjaya menahan seorang lelaki berusia 51 tahun.
“Melalui penahanan suspek, polis berjaya menemui satu bekas plastik mengandungi cecair disyaki air ketum dianggarkan seberat 1,500 miligram dianggarkan bernilai RM20.
“Hasil pandu arah suspek, polis kemudiannya menahan seorang lagi lelaki berusia 47 tahun di sebuah rumah di flat sama dan menemui satu bekas plastik disyaki air ketum dianggarkan seberat 1,500 miligram dianggarkan bernilai RM20,” ujarnya pada sidang akhbar di Ibu Pejabat Polis Daerah (IPD) Petaling Jaya, di sini hari ini.
Menurutnya, hasil penahanan kedua-dua suspek, sekali lagi serbuan dijalankan di sebuah rumah di flat sama pada pukul 5.45 pagi.

“Pemeriksaan lanjut di rumah berkenaan menemui 100 bungkusan plastik dipercayai mengandungi daun ketum dengan setiap satu seberat 1,000 gram, empat bungkusan plastik berisi disyaki daun ketum dengan setiap bungkusan 1,000 gram serta dua alat penimbang.
“Di bahagian dapur pula, kami menemui empat tong ais mengandungi 380 peket plastik berisi air ketum dengan setiap bungkusan seberat 1,000 milimiter.
“Selain itu, kami menemui tiga periuk, tiga dapur masak, tiga besen, dua senduk, satu sarung tangan, satu apron, dua bekas air, satu kayu pengacau, dua penapis dan tiga tong gas,” katanya.
Jelas beliau, nilai keseluruhan rampasan itu dianggarkan bernilai RM10,140 boleh dibekalkan kepada kira-kira 2,000 pengguna.
“Sindiket berkenaan dipercayai aktif sejak empat bulan lalu dengan menjual air ketum pada harga RM10 sebungkus.
“Dua individu yang ditahan itu dipercayai tukang masak yang memproses daun ketum berkenaan,” ujarnya. – KOSMO! ONLINE


MAHA 2022 platform hapuskan orang tengah sektor pertanian
Oleh MOHD. HUSNI MOHD. NOOR

18 Julai 2022, 1:55 pm
PUTRAJAYA – Kementerian Pertanian dan Industri Makanan (MAFI) mahu menjadikan penganjuran Pameran Pertanian, Hortikultur dan Agro Pelancongan Malaysia (MAHA) 2022 sebagai platform bagi menghapuskan peranan orang tengah dalam sektor pertanian.
Timbalan Menterinya, Datuk Nik Muhammad Zawawi Salleh berkata, MAHA 2022 yang bakal bermula 4 hingga 14 Ogos itu mempunyai kekuatan ekonomi tersendiri dalam mewujudkan rantaian perniagaan peringkat nasional, bahkan boleh dikembangkan ke peringkat antarabangsa.
Beliau berkata, MAHA menawarkan kemudahan dan panduan menyeluruh daripada menanam hinggalah kepada peringkat jualan hasil tanaman selain menawarkan peluang perniagaan, pelaburan dan teknologi pertanian.
“Semua tawaran dan peluang itu akan dipamerkan pada MAHA 2022 dan ia akan menjadi penghubung rangkaian perniagaan antara petani dan pengusaha dengan pengguna.
“Kami mahu menghapuskan peranan orang tengah dalam sektor pertanian ini kerana mereka ini sentiasa mengambil kesempatan dan mengaut kekayaan dalam keadaan yang tidak sewajarnya,” katanya pada sidang akhbar selepas melancarkan Laman Agromakanan Florikultur sempena penganjuran MAHA 2022, hari ini.
Katanya, beliau berharap rangkaian terus antara petani dan pengguna ini dapat menghapuskan pembabitan orang tengah dalam sektor pertanian.

Sebelum ini, Perdana Menteri, Datuk Seri Ismail Sabri Yaakob menggesa supaya budaya ‘orang tengah’ dalam sektor pertanian dan rangkaian bekalan makanan dihapuskan bagi mengawal kos sara hidup yang meningkat antara lain akibat kenaikan kadar inflasi.
Mengulas mengenai Laman Agromakanan Florikultur, Ketua Pengarah Pertanian, Datuk Zahimi Hassan berkata, laman berkenaan berkonsepkan ‘Taman Keajaiban’ dan ia akan mempamerkan keindahan landskap pelbagai jenis kombinasi bunga-bungaan yang unik bersama tanaman edible menyegarkan.
Menurutnya, taman itu akan mempunyai elemen etnobotani, bungaan produktif dan estetik serta tanaman edible yany diterapkan melalui lapan konsep taman yang dikenali sebagai Taman Pelangi, Taman Bunga Matahari, Taman Tropika, Taman Orkid, Taman Urban, Taman Teratai, ‘Vertical Garden’ dan ‘Petunia Garden’.- KOSMO! ONLINE


Bantuan Keluarga Malaysia ditambah jika harga barang masih belum stabil
Oleh ZULKIFLI MANZOR

18 Julai 2022, 2:01 pm
KUALA LUMPUR – Kerajaan tidak menolak kemungkinan menambah lagi jumlah Bantuan Keluarga Malaysia (BKM) bagi golongan B40 jika harga barang masih belum stabil.
Perdana Menteri, Datuk Seri Ismail Sabri Yaakob, berkata, kerajaan juga tidak menolak kemungkinan menambah subsidi kepenggunaan sedia ada sebanyak RM77 bilion.
“Saya umum pada Fasa 2 BKM kita tambah daripada RM400 jadi RM500. Kita tambah RM100, bukan `beri rm100′. Keseluruhan kepada golongan B40 setahun RM2,600.
“Kita ada dua fasa lagi iaitu Fasa Ketiga dan Keempat. kita akan tengok keadaan jika perlu naikkan lagi. Kalau harga telah stabil kita tidak naikkan.
“Komitmen kerajaan bantu rakyat tangani kos sara hidup juga dibuktikan dengan meningkatkan pemberian subsidi kepada RM77 bilion tahun ini dan mungkin bertambah lagi berbanding peruntukan asal RM31 bilion pada 2020,” katanya pada sidang Dewan Rakyat di sini hari ini.
Beliau menjawab soalan Ketua Pembangkang, Datuk Seri Anwar Ibrahim tentang langkah-langkah yang diambil kerajaan untuk menangani kenaikan kos sara hidup dan memastikan kestabilan harga barangan.

Terdahulu, Ismail Sabri menerangkan, kenaikan harga barang merupakan suatu fenomena global yang sedang berlaku di seluruh dunia dan Malaysia tidak terkecuali.
Menurut beliau, kenaikan berlaku akibat pandemik Covid-19, perubahan iklim melampau serta konflik Rusia-Ukraine yang menyebabkan berlaku krisis makanan dunia.
Jelas beliau, Malaysia merupakan negara pengimport makanan dan terpaksa mengimport RM63.06 bilion makanan setahun sama ada makanan secara langsung atau tidak langsung.
“Makanan secara langsung seperti bawang dan gandum. Makanan tidak langsung seperti makanan haiwan yang turut menyumbang kepada kenaikan harga haiwan seperti ayam.
“Kita mengimport bijiran gandum dan kacang soya sebagai contoh dan kos pengeluaran ayam 70 peratus disumbang oleh makanan,” katanya.
Bagaimanapun, kata beliau, pemberian subsidi oleh kerajaan menyebabkan inflasi di Malaysia paling rendah di Asia Tenggara dan berkemungkinan paling rendah di seluruh dunia.
Jelas beliau, inflasi di Malaysia kekal pada 2.8 peratus berbanding Thailand (7.7 peratus), Singapura (5.6 peratus), Indonesia (4.4 peratus) United Kingdom dan Amerika Syarikat masing-masing 9.1 peratus.
“Maknanya kerajaan berbelanja lebih RM77 bilion bagi pastikan rakyat tidak terkesan teruk akibat daripada kenaikan harga barang yang berlaku di seluruh dunia,” katanya. – KOSMO! ONLINE


Sindiket jual, beli semula diesel tumpas, 6 lelaki ditahan
18 Julai 2022, 2:31 pm
KUALA LUMPUR – Polis Diraja Malaysia (PDRM) menumpaskan sindiket menjual dan membeli semula minyak diesel bersubsidi dengan penahanan enam lelaki tempatan dalam serbuan berasingan menerusi Ops Kontraban di Kajang, Selangor dan Johor bermula 12 Julai lalu.
Operasi yang dijalankan Jabatan Keselamatan Dalam Negeri dan Ketenteraman Awam (JKDNKA) bersama Jabatan Kesihatan Negeri Selangor itu turut merampas pelbagai barangan bernilai RM3,688,850.55.
Setiausaha PDRM, Datuk Noorsiah Mohd. Saaduddin berkata, serbuan pertama dijalankan pada 13 Julai membabitkan rampasan 25,306 kotak dan botol vape disyaki mengandungi nikotin bernilai RM2,700,000.
“dalam serbuan pada 14 Julai di Johor Bharu, polis menumpaskan satu sindiket menjual dan membeli semula minyak diesel bersubsidi.
“Dalam serbuan itu, enam lelaki tempatan ditahan dan 45,997 liter minyak diesel, empat buah lori, lima unit tangki minyak diesel dirampas,” ujarnya dalam kenyataan di sini hari ini.
Menurutnya, nilai rampasan bagi kedua-dua serbuan itu adalah RM3,688,850.55.

“PDRM melalui KDNKA akan terus komited dalam melaksanakan operasi membanteras sindiket penyeludupan kontraban dan barangan kawalan subsidi agar ketirisan hasil negara dapat dibendung demi kepentingan masyarakat,” katanya. – KOSMO! ONLINE


Syed Saddiq gagal cabar kredibiliti saksi utama pendakwaan
Oleh NORLIZAH ABAS

18 Julai 2022, 2:14 pm
KUALA LUMPUR – Mahkamah Tinggi di sini hari ini menolak permohonan Syed Saddiq Syed Abdul Rahman untuk mencabar kredibiliti saksi utama pendakwaan, Rafiq Hakim Razali dalam kes pecah amanah dan pengubahan wang haram yang dihadapinya.
Pesuruhjaya Kehakiman Datuk Azhar Abdul Hamid memutuskan demikian selepas berpendapat, pernyataan Rafiq yang ketika itu Penolong Bendahari Armada, Parti Pribumi Bersatu Malaysia (Bersatu), tidak boleh digunakan sebagai asas untuk mencabar kredibiliti beliau.
Mahkamah berpuas hati dengan hujah pendakwaan bahawa pernyataan saksi yang dipohon itu tidak tertakluk di bawah definisi Seksyen 402(B) Kanun Tatacara Jenayah.
Ekoran keputusan itu, peguam Gobind Singh Deo yang mewakili Syed Saddiq mengemukakan permohonan baharu untuk mendapatkan kenyataan Rafiq yang direkodkan Suruhanjaya Pencegahan Rasuah Malaysia (SPRM) pada 2020 semasa siasatannya.
Bagaimanapun, Timbalan Pendakwa Raya Datuk Wan Shaharuddin Wan Ladin membantah permohonan lisan itu kerana tiada keperluan untuk mencabar kredibiliti saksi tersebut pada peringkat ini.
Pendakwaan menghujahkan, ini kerana Rafiq telah mengaku ketika memberi keterangan bahawa terdapat sedikit percanggahan keterangannya di mahkamah dengan pernyataan saksi.

“Oleh itu, tiada keperluan untuk menggunakan pernyataan yang direkodkan oleh SPRM untuk mencabar kredibiliti saksi. Permohonan pihak pembelaan seolah-olah ‘fishing expedition’. Tambahan pula, pernyataan yang direkodkan oleh SPRM adalah suatu ‘privileged document’,” katanya.
Azhar menetapkan Jumaat ini bagi mendengar penghujahan pihak pendakwaan dan pembelaan berhubung permohonan itu.
Perbicaraan bersambung esok.
Pada 7 Julai lalu, pembelaan membuat permohonan untuk mencabar kredibiliti Rafiq berhubung kandungan pernyataan saksinya yang didakwa bercanggah dengan keterangan lisan di mahkamah.
Bagaimanapun, pendakwaan berhujah bahawa pernyataan saksi Rafiq tidak mempunyai asas undang-undang kerana pihak pendakwaan tidak mengemukakannya di mahkamah.
Dalam keterangannya awal bulan ini, Rafiq memberitahu mahkamah bahawa Syed Saddiq telah memintanya untuk mengeluarkan RM1 juta ketika satu mesyuarat di rumah tertuduh di Petaling Jaya pada Mac 2020.
Namun, ketika pemeriksaan balas, Rafiq berkata Syed Saddiq hanya menyebut jumlah RM1 juta itu dalam satu panggilan telefon. – KOSMO! ONLINE


Lelaki disyaki curi getah sekerap cedera dibelasah
Oleh JAMLIAH ABDULLAH

19 Julai 2022, 11:37 pm
KUALA NERANG – Polis sedang mengesan beberapa individu bagi membantu siasatan kes seorang lelaki disyaki pencuri getah sekerap yang dibelasah dalam kejadian di tepi jalan Kampung Nai Teh di sini semalam.
Terdahulu, tular video memaparkan keadaan seorang lelaki dengan wajah berdarah dipercayai akibat dipukul selepas didakwa mencuri getah sekerap selain motosikalnya turut dibakar.
Ketua Polis Daerah Padang Terap, Deputi Superintendan Mulkiaman Manzar memberitahu, pihaknya mengesan dua video memaparkan kejadian tersebut di media sosial pada pukul 2.26 petang tadi.
Katanya, siasatan mendapati kejadian itu berlaku di tepi jalan Kampung Nai Teh di sini pada pukul 8.10 malam semalam.
“Terdapat satu laporan polis bersabit kes curi tersebut yang mana suspek diserahkan orang awam kepada pihak polis dalam keadaan cedera di beberapa bahagian badan.
“Kita kemudian membuat laporan tangkapan semula dengan kes disiasat dibawah Seksyen 379 Kanun Keseksaan (KK) kerana mencuri,” katanya dalam satu kenyataan di sini hari ini.

Beliau berkata, dua laporan polis diterima berkaitan kes yang ditularkan dan siasatan dilakukan mengikut Seksyen 435 KK kerana khianat dengan api dan Seksyen 324 KK kerana mendatangkan kecederaan,” ujarnya. – KOSMO! ONLINE


Siti, suami buka sekolah anak-anak Gaza di Palestin
Oleh MOHAMMAD SHAHEMY AZMI

19 Julai 2022, 11:00 pm
KUALA LUMPUR – Penyanyi nombor satu negara Datuk Seri Siti Nurhaliza melahirkan rasa gembira apabila dapat membuka sebuah sekolah untuk anak-anak Palestin di Gaza.
Siti, 43, sewaktu ditemui Kosmo! memberitahu, sekolah yang diberi nama Afwa & Aafiyah itu memfokuskan kepada pendidikan peringkat awal dalam bidang al-Quran dan akademik termasuk pembelajaran tentang adab dan akhlak.
“Alhamdulillah, saya dan juga suami, Datuk Seri Khalid Mohamad Jiwa bersyukur apabila dapat membuka sebuah sekolah untuk anak-anak Gaza yang telah beroperasi sejak setahun lalu di bawah Yayasan Nurjiwa.
“Setakat ini terdapat kira-kira 50 orang murid terdiri daripada kanak-kanak lelaki dan perempuan seawal usia empat tahun,” katanya kepada Kosmo! Online hari ini.
Ujar pelantun lagu Nirmala itu lagi, sekolah yang dibuka di sebuah bangunan yang disewakan itu telah diurus oleh wakil khas di sana.
“Pihak yayasan mempunyai wakil khas di Gaza yang diberi kepercayaan untuk menguruskan sekolah, tenaga pengajar dan murid-murid termasuk menguruskan kemudahan makanan yang diberi sewaktu persekolahan.

“Sekolah yang ditubuhkan pada 5 Oktober 2021 ini sedikit sebanyak memberi peluang kepada anak-anak Palestin mendapat pendidikan awal selain belajar dalam bangunan sekolah yang lebih selesa,” katanya.
Menerusi Yayasan Nurjiwa, Siti berkata setiap bulan pihaknya akan menyalurkan sumbangan minimum sebanyak RM10,000 serta bantuan lain seperti barangan keperluan sekolah dan makanan.
Dalam pada itu, Yayasan Nurjiwa juga tidak lupa membantu masyarakat di Malaysia apabila turut aktif mengadakan pelbagai misi bantuan sejak ditubuhkan pada 21 Ogos 2006.
“Sejak ditubuhkan sekitar 16 tahun lalu, Yayasan Nurjiwa giat menjalankan kerja-kerja amal seiring dengan objektif penubuhan sebagai sebuah badan kemanusiaan.
“Sejak ditubuhkan, pihak yayasan telah melaksanakan pelbagai program antaranya dengan mewujudkan Tabung Bantuan Khas Bencana Alam, Palestin dan terbaharu Covid-19 dengan kerjasama Kita Fund,” jelasnya ketika ditemui di majlis Sidang Media Music of The Soul: An Evening With Datuk Siti Nurhaliza di Hotel Royal Chulan di sini hari ini.
Siti yang bakal membuat sebuah persembahan amal selama dua hari pada 5 dan 6 November nanti bertempat di Dewan Plenary, KLCC berharap agar persembahan tersebut dapat mencapai sasaran supaya lebih banyak misi bantuan dapat dilaksanakan. – KOSMO! ONLINE


Tiga lagi individu seleweng dana PenjanaKerjaya direman
Oleh EDDY AQMAL MOHAMED HAMIDI

19 Julai 2022, 9:33 pm
PUTRAJAYA – Suruhanjaya Pencegahan Rasuah Malaysia (SPRM) menahan reman tiga lagi individu bagi membantu siasatan berhubung tuntutan palsu dan penyelewengan dana Program Insentif Pengambilan Pekerja (PenjanaKerjaya) melibatkan nilai keseluruhan dianggarkan RM100 juta.
Menurut sumber, seorang daripada suspek yang berusia 46 tahun dan merupakan pengarah di sebuah syarikat ditahan reman selama empat hari sehingga 22 Julai ini selepas Majistret Mohd. Dinie Shazwan Ab. Shukor membenarkan permohonan SPRM di Mahkamah Majistret Putrajaya pagi tadi.
“Di Pahang pula, dua lagi suspek yang merupakan pengurus syarikat direman lima hari sehingga 23 Julai ini selepas Majistret Nor Izzati Zakaria membenarkan permohonan SPRM di Mahkamah Majistret Kuantan, Pahang hari ini.
“Pengarah syarikat berusia 46 tahun itu ditahan di Ibu Pejabat SPRM, Putrajaya kira-kira pukul 8.30 malam semalam kerana dipercayai mengemukakan Borang Pengesahan Pekerja secara online yang mengandungi butir matan palsu berjumlah melebihi RM1 juta kepada Pertubuhan Keselamatan Sosial (Perkeso),” katanya hari ini.
Beliau berkata, permohonan tersebut dikemukakan bagi memperolehi peruntukan di bawah Pelan Jana Semula Ekonomi Negara (Penjana) untuk melaksanakan Program Insentif Pengambilan Pekerja dan Program Latihan sedangkan program itu tidak dilaksanakan sepenuhnya.
“Dua lagi suspek yang masing-masing berusia 46 dan 35 tahun pula ditahan di Pejabat SPRM Pahang kira-kira pukul 4.30 petang semalam kerana dipercayai terlibat mengemukakan tuntutan palsu kepada Perkeso bagi tujuan sama melibatkan nilai melebihi RM600,000,” jelas beliau.

Sementara itu, Pengarah Kanan Siasatan SPRM, Datuk Seri Hishamuddin Hashim mengesahkan penahanan tersebut dan memaklumkan bahawa kes disiasat mengikut Seksyen 18 Akta SPRM 2009.
“Operasi dan siasatan masih diteruskan serta kita tidak menolak kemungkinan beberapa tangkapan lagi akan dibuat oleh SPRM dalam masa terdekat,” tegas beliau. -KOSMO! ONLINE


Datuk Sieh Kok Chi meninggal dunia
19 Julai 2022, 9:26 pm
BEKAS Setiausaha Agung Majlis Olimpik Malaysia (MOM), Datuk Sieh Kok Chi meninggal dunia, Sabtu lalu pada usia 83 tahun.
Presiden Majlis Olimpik Malaysia (MOM), Tan Sri Mohamad Norza Zakaria berkata perkhabaran ini menyaksikan Malaysia kehilangan satu lagi permata dalam arena sukan dan mendiang memiliki bakti yang cukup besar sepanjang berkhidmat bersama MOM.
“Kami berdukacita dengan berita pemergian bekas Setiausaha Agung MOM, Datuk Sieh Kok Chi. Datuk Sieh Kok Chi memainkan peranan yang sangat penting ke arah pembangunan sukan dan sumbangan profesionalnya.
“Mendiang cukup dikenali ramai sebagai seorang individu yang membawa kemakmuran dalam MOM. Pemergian Datuk Sieh Kok Chi sememangnya satu kehilangan besar dan semangatnya akan terus memacu ispirasi kami,” katanya menerusi satu kenyataan.
Sepanjang bergiat aktif dalam MOM, Kok Chi menawarkan khidmatnya secara sukarela sejak 1974 sebelum dipilih untuk menjawat tugas sebagai Setiausaha Kehormat pada 1992.
Untuk rekod, Kok Chi menjawat tugas sbeagai Setiausaha Kehormat 1992 hingga 2013, diikuti Setiausaha Agung (2013-2015) dan penolong Setiausaha Agung MOM (2015-2018). -KOSMO! ONLINE


Sabah bangkit atasi Terengganu
Oleh MOHD. FITRIE MUHAMAD

19 Julai 2022, 11:56 pm
DUA gol dalam tempoh tujuh minit memastikan kemenangan mutlak buat Sabah yang menewaskan Terengganu 2-1 dalam aksi Liga Super di Stadium Likas, sebentar tadi.
Semangat juang yang dipamerkan anak buat Datuk Ong Kim Swee di babak kedua nyata membuahkan berhasil dengan menyaksikan Baddrol Bakhtiar dan Park Taesu menjadi watak utama kepada kejayaan Sabah.
Gandingan kedua-dua pemain itu cukup luar biasa terutamanya menerusi situasi bola mati yang menyumbangkan kedua-dua gol buat The Rhinos.
Terdahulu, kedua-dua pasukan menyerlahkan kualiti masing-masing namun Terengganu yang hadir dengan rekod tanpa kalah dalam empat perlawanan terdahulu lebih bernasib baik untuk memperoleh gol pertama menerusi Manuel Ott pada masa kecederaan babak pertama.
Bersambung separuh masa kedua, Sabah tampil lebih agresif dan percubaan menarik Amri Yahyah pada minit ke-64 seakan beri bayangan kejutan yang bakal dihadirkan oleh tuan rumah.
Minit ke-72, berpunca daripada sepakan penjuru yang diambil Baddrol, Taesu yang lebih dikenali sebagai Karim Park nyata bijak menempatkan diri di kedudukan terbaik untuk menanduk masuk gol penyamaan buat Sabah.

Berselang tujuh minit selepas itu, hantaran Baddrol menerusi sepakan percuma sekali lagi mencari Taesu dan kesempatan itu nyata membuahkan hasil apabila bintang import dari Korea Selatan itu berjaya menghasilkan gol kemenangan buat Sabah. -KOSMO! ONLINE


Jelajah Kehakiman dilancarkan bagi tingkat akses, literasi awam
Oleh AMREE AHMAD

19 Julai 2022, 9:56 pm
PUTRAJAYA – Program Jelajah Kehakiman bakal diadakan di seluruh negara sebagai usaha bagi meningkatkan akses keadilan dan literasi undang-undang dalam kalangan orang awam.
Inisiatif itu julung kalinya diperkenalkan oleh badan kehakiman Malaysia menerusi Pejabat Ketua Pendaftar Mahkamah Persekutuan selaku urus setia program jerayawara berkenaan.
“Ia tanggungjawab sosial korporat yang akan disertai sembilan agensi kerajaan dan swasta selain pemegang taruh badan kehakiman,” kata pejabat tersebut menerusi kenyataan.
Pelancaran program tersebut dirasmikan oleh Ketua Hakim Negara, Tun Tengku Maimun Tuan Mat dan disaksikan Hakim Besar Malaya, Datuk Seri Azahar Mohamed di sini, hari ini.
Untuk tahun ini ujar kenyataan itu, siri jerayawara tersebut bermula di Kota Bharu, Kelantan pada 4 dan 5 Ogos kelak sebelum Kuching, Sarawak pula dari 24 dan 25 September depan. – KOSMO! ONLINE


Polis terima 121 laporan tipu haji dan umrah, jemaah rugi RM5.1 juta
Oleh NOR AZIAH MAT NOH

19 Julai 2022, 9:07 pm
PETALING JAYA – Polis Diraja Malaysia (PDRM) hari ini mendedahkan menerima sebanyak 121 laporan kes penipuan pakej ibadah haji dan umrah yang menyebabkan kerugian kira-kira RM5.1 juta.
Difahamkan, jumlah laporan yang diterima berdasarkan penipuan melibatkan tiga agensi pelancongan tersohor.
Setiausaha PDRM, Datuk Noorsiah Mohd. Saaduddin berkata, 121 laporan yang diterima termasuk sembilan negeri melibatkan 323 mangsa.
“Negeri yang mencatatkan kerugian tertinggi adalah di Kuala Lumpur yang mana polis menerima sebanyak 48 laporan melibatkan kerugian sebanyak RM2.07 juta.
“Selain itu, sebanyak 30 kes dilaporkan berlaku di Selangor dengan kerugian mencecah RM956,300,” katanya dalam satu kenyataan di sini hari ini.
Sementara itu, 18 kes turut dilaporkan di Pahang melibatkan kerugian sebanyak RM1.24 juta.

Menurut Noorsiah, sebanyak enam laporan polis diterima di Kelantan, Perak dan Johor berhubung penipuan haji furada.
Tambahnya, tiga kes dilaporkan di Kedah, Negeri Sembilan (2), Terengganu (1) dan Pulau Pinang (1). – KOSMO! ONLINE


Polis cari dua lelaki simbah cat Crackhouse Comedy Club
Oleh NOR AZIAH MAT NOH

19 Julai 2022, 11:50 pm
KUALA LUMPUR – Polis sedang mengesan dua lelaki yang disyaki menyimbah cat berwarna hitam dan merah ke arah papan tanda restoran Crackhouse Comedy Club yang berlaku di Taman Tun Dr Ismail (TTDI), di sini awal pagi tadi.
Difahamkan, tindakan kedua-dua individu tersebut menyebabkan cat hitam turut terkena pada bahagian pintu utama sebuah bank.
Ketua Polis Daerah Brickfields, Asisten Komisioner Amihizam Abdul Shukor berkata, polis menerima laporan daripada pekerja serta pemilik kedua-dua premis berkenaan awal pagi tadi.
“Susulan itu, semakan rakaman televisyen litar tertutup (CCTV) mendapati dua lelaki menaiki kereta jenis Proton Waja telah membaling dua plastik berisi cat merah dan hitam ke arah papan tanda Crackhouse Comedy Club sekitar pukul 4.15 hingga 5.09 pagi tadi.
“Namun, sebahagian daripada cat hitam yang dibaling ke restoran telah terkena pada pintu utama sebuah bank menyebabkan kerugian kira-kira RM3,000,” katanya dalam satu kenyataan di sini hari ini.
Menurut Amihizam, siasatan awal polis mendapati pengadu dalam kes ini tidak mengesyaki sesiapa.

Jelasnya, rakaman CCTV yang diperolehi akan dihantar ke Jabatan Forensik untuk mendapatkan analisa pakar dan kes disiasat dibawah Seksyen 427 Kanun Keseksaan. – KOSMO! ONLINE


Polis Perak terima laporan rogol babitkan penceramah bebas
Oleh ASLIZA MUSA

19 Julai 2022, 11:43 pm
PARIT – Polis Perak mengesahkan ada menerima laporan kejadian rogol membabitkan penceramah bebas bergelar ustaz yang telah ditahan di Selangor, semalam.
Difahamkan, laporan polis itu dibuat di Ipoh kelmarin oleh remaja perempuan berusia 14 tahun.
Ketua Polis Perak, Datuk Mior Faridalathrash Wahid berkata, siasatan lanjut akan dijalankan ke atas suspek berikutan aduan yang diterima daripada mangsa.
“Ada satu laporan polis diterima di sini (Perak) dan kita sedang menjalankan siasatan lanjut.
“Lelaki itu sudah ditahan di Selangor dan besar kemungkinan suspek akan diserahkan kepada kontinjen Perak untuk kita meneruskan siasatan bagi laporan polis yang diterima di sini,” katanya ketika ditemui pemberita selepas mengadakan Lawatan Kerja Ketua Polis Perak ke Ibu Pejabat Polis Daerah (IPD) Perak Tengah di sini hari ini.
Terdahulu, media melaporkan seorang lelaki tempatan berusia lingkungan 30 tahun ditahan semalam, di Ibu Pejabat Polis Daerah (IPD) Kuala Selangor bagi membantu siasatan kes rogol remaja berusia 14 tahun. – KOSMO! ONLINE


KDA FC benam Sarawak United FC 3-1
Oleh MOHD. RAFIE AZIMI

19 Julai 2022, 11:28 pm
ALOR SETAR – Selepas gagal mencatatkan kemenangan dalam lima perlawanan terakhir, Kedah Darul Aman FC (KDA FC) akhirnya bangkit dalam saingan Liga Super apabila membenam Sarawak United FC 3-1 di Stadium Darul Aman di sini sebentar tadi.
Bermula dari minit pertama, barisan pemain Sang Kenari jelas menunjukkan betapa mereka cukup bernafsu untuk meraih tiga mata dengan kerap memberi tekanan kepada pemain lawan menerusi gerakan berbahaya ke kubu pelawat.
Keadaan itu membuka ruang kepada mereka membuka jaringan apabila pemain sayap dari Jordan, Mahmoud Al Mardi tenang melakukan rembatan leret untuk menewaskan penjaga gol pelawat pada minit ke-8, setelah menerima hantaran lintang daripada Mohammad Fayadh Zulkifli.
Seakan tidak puas dengan cuma satu gol, anak buah Aidil Sharin Sahak terus mempamerkan keyakinan dalam aspek kawalan bola apabila hantaran-hantaran dilakukan jarang mengecewakan sekali gus membantu mereka menguasai permainan serta merapati kubu lawan.
Bola yang lebih banyak berlegar dalam kawasan pelawat bagaimanapun gagal disumbat ke gawang Sarawak United dengan penyerang utama KDA FC, Ronald Ngah Wanja turut gagal menyambut hantaran lambung cantik Mahmoud ke dalam kotak penalti pada minit ke-43 bagi menambah jaringan.
Memasuki babak kedua, pasukan tuan rumah terlebih dahulu melakukan ancaman dengan rembatan dari luar kotak penalti oleh bekas pemain kebangsaan Thailand, Sanrawat Dechmitr sedikit melepasi palang gol pada minit ke-51.

Kesilapan Muhammad Khairu Azrin yang kehilangan bola dari tengah padang seminit kemudian, bagaimanapun membuka ruang kepada Sarawak United untuk menyamakan kedudukan apabila bola yang dirampas terus dihantar ke dalam kotak penalti tuan rumah oleh pemain pasukan pelawat.
Dalam keadaan kelam kabut di kotak penalti itu, penyerang Sarawak United, Francis Kone sempat menguis bola untuk dihantar kepada rakan sepasukannya, Uche Agba sebelum pemain berasal dari Lagos, Nigeria itu melepaskan rembatan menggunakan kaki kiri, sekali gus menewaskan penjaga gol KDA FC, Ifwat Akmal Chek Kassim.
Pada minit ke-71, Sanrawat menunjukkan kualiti dimilikinya dengan melakukan gerakan solo melepasi dua pemain Sarawak United sebelum melepaskan rembatan dari dalam kotak penalti lawan.
Rembatan dilakukannya itu memaksa penjaga gol Sarawak United, Tauffiq Ar Rasyid Johar melayangkan badan untuk menyelamatkan keadaan.
Hanya tiga minit berselang, Sanrawat sekali lagi melakukan gerakan solo yang menarik dan kali ini hantarannya membantu Ronald Ngah Wanja untuk melepaskan rembatan leret menggunakan kaki kiri dari luar kotak penalti, yang gagal dijangkau penjaga gol pelawat untuk gol kedua KDA FC.
Stadium Darul Aman yang dikunjungi hampir 2,000 penyokong tuan rumah, bergema lagi pada minit ke-79 apabila tendangan lambung dilakukan Mahmoud Al Mardi dari jarak jauh, terus menerjah ke jaring sebelah kanan lawan untuk memuktamadkan keputusan perlawanan 3-1 menyebelahi KDA FC. – KOSMO! ONLINE


Tangan warga emas melecur ketika selamatkan barang
Oleh ROSALWANI CHE SOH

19 Julai 2022, 6:53 pm
KOTA BHARU – Seorang warga emas melecur pada pergelangan tangan kanannya semasa berusaha menyelamatkan barangan di rumah rumahnya yang sedang terbakar di Kampung Bunut Payong di sini hari ini.
Kejadian pukul 1.30 tengah hari itu berlaku semasa mangsa, Che Madiran Che Ali, 62, sedang membersihkan halaman rumah selepas pulang dari tempat kerja di Kampung Batu 2 di sini.
Che Madiran berkata, dia terhidu bau hangit sebelum terus berlari masuk ke dalam rumah dan melihat api sudah marak di bahagian ruang tamu.
Menurutnya, dia terus mengerah kudrat untuk mengangkat sebuah televisyen yang berada di ruang tamu rumah berkenaan.
“Ketika mengangkat televisyen itu, lengan saya terkena percikan api. Saya melupakan hasrat untuk membawa keluar barangan lain dan terus menyelamatkan diri.
“Ekoran api yang marak dengan cepat, saya hanya mampu melihat rumah hangus terbakar dari jauh,” katanya ketika ditemui pemberita di lokasi kejadian hari ini.

Dia bagaimanapun, dia tetap bersyukur kerana tidak mengalami sebarang kecederaan serius dalam kebakaran tersebut.
Sementara itu Ketua Balai Bomba dan Penyelamat (BBP) Kota Darulnaim, Ahmad Fakaruddin Berahim berkata, seramai 22 anggota bomba dari Balai Bomba Darulnaim dan Kota Bharu bergegas ke lokasi kejadian selepas menerima panggilan kecemasan kira-kira pukul 1.30 tengah hari. – KOSMO! ONLINE


Ombak besar ‘sergah’ majlis perkahwinan, tetamu cabut lari
Oleh KOSMO!

19 Julai 2022, 9:00 pm
HONOLULU, Hawaii – Berpuluh-puluh tetamu sebuah majlis perkahwinan yang diadakan di tepi pantai berdepan detik cemas apabila ombak besar menghempas lokasi acara tersebut, lapor akhbar Daily Star, semalam.
Adegan dramatik itu berlaku di kelab Keauhou Kona Surf & Racquet di bandar Kailua, negeri Hawaii, Amerika Syarikat.
Rakaman video menunjukkan ombak bergelora sepanjang majlis yang diadakan di tepi pantai itu berlangsung.
Ombak yang pada mulanya kelihatan terkawal menjadi ganas secara tiba-tiba apabila ia menghempas dinding penghadang lalu menyebabkan para tetamu lari menyelamatkan diri.
Hanya dalam masa beberapa saat, majlis perkahwinan itu ditenggelami air dan semua perhiasan rosak.
“Tetamu berkata meskipun kejadian itu di luar jangkaan, namun perkahwinan itu masih indah. Apa yang penting tiada siapa kecederaan dilaporkan cuma kek sahaja yang menjadi ‘mangsa’,” demikian laporan media tempatan.

Menurut Perkhidmatan Cuaca Kebangsaan, pantai yang menghadap ke selatan berisiko mengalami ombak yang boleh memuncak pada ketinggian empat hingga enam meter sehingga Isnin depan. – Agensi


Haram sembahyangkan jenazah individu hina Islam
Oleh KOSMO!

19 Julai 2022, 8:25 pm
PETALING JAYA – Jenazah individu yang menghina agama Islam adalah haram disembahyangkan, jelas penceramah selebriti Ustaz Azhar Idrus.
Katanya menerusi satu ceramah baru-baru ini, fatwa ahli sunnah wal jamaah menyebut individu tersebut telah diisytiharkan kafir murtad walaupun mengaku dia adalah Islam.
“Elok letak nama dan mukanya di papan tanda masjid-masjid, kalau dia mati kita tidak boleh dan haram sembahyang serta kebumikan jenazah tersebut.
“Orang yang menghina Islam dan nabi-nabi ini sudah murtad, bukan itu sahaja siapa yang menentang dan menyebelahi orang bukan Islam juga adalah munafik,” ujarnya.
Tambah Azhar, orang munafik di akhirat nanti akan berada di neraka paling bawah.
Orang Islam maki dan hina Islam, hina nabi, hina al-Quran jelasnya sememangnya secara jelas murtad dan kafir.

“Sekarang ini ada orang kafir yang menentang dan menghalang ulama-ulama, penceramah-penceramah kita untuk perjuangan Islam, ada orang Islam yang menyokong mereka ini adalah munafik.
“Kaum munafik yang ada dalam golongan ini akan berada dalam neraka paling bawah,” ujarnya lagi. – KOSMO! ONLINE.


Bot bawa rombongan pengantin karam, 20 mayat ditemui
Oleh KOSMO!

19 Julai 2022, 7:30 pm
ISLAMABAD – Sekurang-kurangnya 20 individu lemas dan 30 lagi hilang selepas sebuah bot karam di sebatang sungai di tengah Pakistan, lapor portal berita MailOnline, semalam.
Majoriti mangsa yang maut dan hilang adalah wanita dan kanak-kanak, demikian menurut laporan tempatan. Semasa kejadian, bot tersebut membawa lebih 100 penumpang.
Bot yang terlebih muatan itu dilaporkan sedang menyeberangi sungai Indus untuk ke sebuah majlis perkahwinan di daerah Sadiqabad. Hampir 90 mangsa berjaya diselamatkan oleh penyelam polis.
Kesemua mangsa di atas bot berasal daripada sebuah keluarga yang sama dan sedang dalam perjalanan untuk menyertai perarakan perkahwinan dari kampung Machka dan Kharor.
“Pihak berkuasa telah menemui 20 mayat setakat ini dan kebanyakan mereka adalah wanita.
“Kami tidak pasti berapa ramai penumpang yang berada di dalam bot itu. Kami mendapat anggaran hanya berdasarkan kenyataan ahli keluarga terselamat,” kata pegawai kerajaan tempatan, Aslam Tasleem.

Hampir 35 penyelam dari perkhidmatan menyelamat yang dikendalikan kerajaan mengambil bahagian dalam operasi mencari dan menyelamat.
Pengantin lelaki ialah antara penumpang yang berjaya diselamatkan, namun tidak jelas sama ada pengantin perempuan turut terselamat.
Dalam satu kenyataan berasingan, Perdana Menteri Shahbaz Sharif menzahirkan rasa dukacita atas insiden itu dan meminta pihak berkuasa melakukan yang terbaik untuk menyelamatkan penumpang yang masih hilang. – Agensi


Mayat penunggang motosikal tersepit di tayar Myvi
Oleh MOHD SHARKAWI LONDING

19 Julai 2022, 8:09 pm
SEGAMAT – Seorang lelaki maut selepas motosikal ditunggangnya merempuh sebuah kereta sebelum diseret dalam kemalangan di 58 Jalan Jementah-Muar di sini petang tadi.
Dalam kejadian kira-kira pukul 2.30 petang itu, mangsa yang berusia 40-an ditemui sudah tidak bernyawa tersepit pada tayar bahagian belakang kereta jenis Perodua Myvi.
Ketua Polis Daerah Segamat, Superintendan Bahrin Mohd. Noh berkata, siasatan awal mendapati, Perodua Myvi yang dipandu seorang warga emas berusia 80-an dalam perjalanan dari arah Jementah menghala Segamat.
“Semasa tiba di lokasi kejadian, motosikal yang ditunggang lelaki itu disyaki keluar secara tiba-tiba ke laluan kereta berkenaan.
“Penunggang tidak sempat mengelak lalu merempuh bahagian belakang kiri kereta tersebut sebelum terjatuh lalu terseret dan tersangkut pada tayar belakang,” katanya ketika dihubungi Kosmo! di sini hari ini.
Bahrin berkata, mangsa disahkan meninggal dunia di tempat kejadian selepas diperiksa pasukan perubatan dari Klinik Kesihatan Jementah.

Ujarnya, pihaknya meminta bantuan daripada Jabatan Bomba dan Penyelamat Malaysia (JBPM) untuk mengeluarkan mangsa dengan menggunakan peralatan khas.
Polis Segamat turut menggesa orang ramai yang mempunyai maklumat berkaitan kemalangan tersebut diminta tampil membuat laporan di mana-mana balai atau Balai Trafik Segamat. -KOSMO! ONLINE


Profesor buat tuntutan palsu RM66,000 ditahan SPRM
Oleh MOHD. HUSNI MOHD. NOOR

19 Julai 2022, 6:38 pm
PUTRAJAYA – Seorang pensyarah berstatus profesor di sebuah universiti di Sabah akan dihadapkan ke mahkamah atas dakwaan mengemukakan tuntutan palsu melibatkan dana penyelidikan berjumlah lebih RM66,000.
Menurut sumber, lelaki berusia 55 tahun itu ditahan di pejabat Suruhanjaya Pencegahan Rasuah Malaysia (SPRM) Sabah pukul 10 pagi, hari ini.
“Profesor terbabit dipercayai mengemukakan tuntutan palsu pada tahun 2014 hingga 2017 ketika bertugas sebagai Pengarah Institut di universiti berkenaan.
“Difahamkan tuntutan palsu itu melibatkan dana penyelidikan namun tiada perbelanjaan dilakukan,” katanya hari ini.
Sementara itu, Pengarah SPRM Sabah, Datuk S. Karunanithy ketika dihubungi mengesahkan tangkapan tersebut dan memaklumkan kes sedang disiasat mengikut Seksyen 18 Akta SPRM 2009.
Tambah beliau, suspek dilepaskan dengan jaminan berjumlah RM10,000 dengan seorang penjamin dan dijangka akan dituduh di Mahkamah Sesyen Kota Kinabalu dalam tempoh terdekat. – KOSMO! ONLINE


Geng Peli Kebakat aktif curi kenderaan, pecah rumah tumpas
Oleh KOSMO!

19 Julai 2022, 6:29 pm
Oleh ROHANA ISMAIL
TUMPAT – Polis menahan empat lelaki termasuk seorang berketurunan Siam anggota ‘Geng Peli Kebakat’ yang dipercayai aktif melakukan jenayah curi motosikal, kereta dan pecah rumah di daerah ini pada Jumaat lalu sehingga semalam.
Keempat-empat suspek yang berusia dalam lingkungan 21 hingga 59 tahun itu diberkas selepas polis menerima laporan mengenai kes kecurian motosikal di Kampung Kebakat pada 14 Julai lalu.
Ketua Polis Daerah Tumpat, Asisten Komisioner Amran Dolah berkata, ketua sindiket itu yang dikenali sebagai Peli Kebakat ditahan di daerah ini bersama seorang konconya manakala dua lagi suspek dicekup di Kota Bharu.
Menurutnya, semasa serbuan dijalankan, polis turut merampas dua buah kereta jenis Mercedes C180 dan Proton Perdana, sebuah motosikal jenis Honda EX5, televisyen, komputer riba, sebuah enjin motosikal Honda EX5 bersama komponen, sebuah motosikal elektrik dan besi.
“Selain itu, polis turut menemui lapan biji pil kuda yang dipercayai untuk kegunaan sendiri salah seorang daripada suspek.

“Siasatan lanjut mendapati, Geng Peli Kebakat itu aktif melakukan jenayah curi motosikal, kereta dan pecah rumah sejak awal tahun ini,” katanya pada sidang akhbar di Ibu Pejabat Polis Daerah (IPD) Tumpat di sini hari ini.
Mengulas lanjut, menurut Amran, berdasarkan semakan, Geng Peli Kebakat mempunyai 25 rekod jenayah lampau selain baru keluar penjara tujuh bulan lalu manakala tiga lagi ahli kumpulan itu turut memiliki beberapa rekod jenayah.
“Polis percaya penahanan keempat-empat suspek itu berjaya menyelesaikan tujuh kes jenayah di Tumpat dan satu kes di Kota Bharu. Selain itu, kita masih mengesan seorang lagi suspek yang dipercayai terlibat dengan kumpulan tersebut,” katanya. – KOSMO! ONLINE


Empat keldai akaun diberkas di Pulau Pinang dan Perak
Oleh SAFINA RAMLI

19 Julai 2022, 7:55 pm
BALIK PULAU – Empat lelaki dipercayai bertindak sebagai keldai akaun oleh sindiket pelaburan dan pinjaman tidak wujud dalam talian serta Macau Scam berjaya ditahan polis dalam serbuan berasingan di Pulau Pinang serta Perak semalam.
Ketua Polis Daerah Barat Daya, Superintendan Kamarul Rizal Jenal berkata, kesemuanya lelaki berusia 25 hingga 48 tahun itu ditahan selepas pihaknya menjalankan risikan terhadap mereka sejak seminggu lalu.
“Dua daripada empat suspek terbabit ditahan di Batu Maung dan Bukit Mertajam dekat sini manakala dua lagi ditangkap di Taiping dan Bagan Serai di Perak,” katanya dalam kenyataan di sini hari ini.
Menurut beliau, berdasarkan siasatan awal, jumlah kerugian yang dialami mangsa adalah antara RM13,000 hingga RM400,000 dan melibatkan kes yang dilaporkan sejak 2019 hingga tahun ini.
“Empat suspek kini direman selama empat hari bagi membantu siasatan mengikut Seksyen 420 Kanun Keseksaan,” ujarnya.
Tambahnya, orang ramai diminta membuat semakan terlebih dahulu ke atas nombor akaun yang diberikan oleh suspek di Portal Jabatan Siasatan Jenayah Komersil Polis Diraja Malaysia (PDRM) melalui pautan https://ccid.rmp.gov.my/semakmule atau memuat turun di Aplikasi Google Play Semak Mule CCID sebelum membuat sebarang transaksi. – KOSMO! ONLINE


Bayi empat bulan maut dilempar monyet liar
Oleh KOSMO!

19 Julai 2022, 6:30 pm
NEW DELHI – Seorang bayi berusia empat bulan di negeri Uttar Pradesh, India menjadi mangsa seterusnya yang maut selepas dilempar kawanan monyet liar, lapor portal berita MailOnline, semalam.
Peristiwa ngeri itu berlaku di perkampungan pedalaman Dunka, berhampiran dengan bandar Bareilly.
Ketika kejadian, bapa mangsa, Nirdesh Upadhyay berdiri di bahagian teres rumah tiga tingkatnya bersama isteri serta anak lelaki mereka.
Ketiga-tiga mereka sedang menikmati suasana petang di atas teres rumah tersebut apabila kawanan monyet liar memanjat ke atas bumbung dan mengepung mereka.
Selepas gagal menghalau monyet-monyet tersebut keluar, pasangan itu cuba melarikan diri dan masuk ke dalam rumah, namun Nirdesh yang memangku anaknya tersadung, lalu bayi tersebut terlepas dari dukungannya.
Dalam hanya beberapa saat, bayi tersebut disambar oleh salah seekor monyet lalu melemparnya ke bawah rumah.

Bayi lelaki itu disahkan maut di tempat kejadian.
Insiden itu kini disiasat pihak polis. Ketua pemuliharaan bandar Bareilly, Lalit Verma berkata,  pasukannya telah dihantar untuk menyiasat penglibatan monyet-monyet itu dalam kematian kanak-kanak itu.
Uttar Pradesh menjadi ‘rumah’ kepada populasi besar monyet rhesus, yang berkeliaran bebas di banyak pekan dan bandar negeri itu.
Walaupun haiwan primat itu secara umumnya boleh hidup dalam keadaan harmoni bersama manusia, sudah beberapa kes dilaporkan di India yang melibatkan kematian kanak-kanak akibat diserang binatang liar itu. – Agensi


Cuaca panas tahap berjaga-jaga dikesan di Alor Gajah
19 Julai 2022, 6:59 pm
PETALING JAYA – Terdapat satu kawasan di Semenanjung Malaysia berada pada Tahap 1 (berjaga-jaga) iaitu di Alor Gajah, Melaka.
Jabatan Mateorologi Malaysia (MetMalaysia) berkata, semua kawasan di Sabah dan Sarawak ketika ini turut dalam pemantauan.
“Tahap berjaga-jaga bermaksud suhu maksimum harian 35-37 darjah Celcius sekurang-kurangnya selama tiga hari berturut-turut,” jelasnya di laman Facebook rasmi MetMalaysia sebentar tadi. – KOSMO! ONLINE.


GEG cetus peningkatan saiz pasaran haram
Oleh KOSMO!

19 Julai 2022, 6:10 pm
PETALING JAYA – Dasar penamat generasi (GEG) yang menyaksikan peningkatan perdagangan haram kepada 61.7 peratus pada bulan Mac tahun ini berbanding 58.4 peratus telah mengakibatkan saiz pasaran haram meningkat kepada RM8.7 bilion.
Penemuan tersebut didedahkan dalam laporan A Smoke-Free Malaysia oleh rakan penyelidikan pasarannya, The Green Zebra, Datametrics and Information Sdn. Bhd. (DARE) di sini baru-baru ini.
Laporan tersebut mendedahkan bahawa sebanyak 83 peratus rakyat Malaysia berpendapat perdagangan rokok seludup akan meningkat dengan ketaranya apabila larangan penjualan rokok kepada mereka yang lahir selepas tahun 2005.
Pengarah Urusan DARE, Pankaj Kumar berkata, larangan penjualan rokok tidak akan berhasil dalam mengurangkan kelaziman merokok dan langkah ini bukan sahaja akan membawa kepada peningkatan dalam pasaran rokok haram kepada RM8.7 bilion malah menguntungkan sindiket jenayah.

“Malaysia sememangnya tidak mempunyai pasaran dinamik yang sama seperti negara  New Zealand atau Singapura, yang mempunyai kelaziman merokok yang lebih rendah serta insiden perdagangan haram masing-masing kurang daripada 11 peratus  dan 14 peratus.
“Walau bagaimanapun, di negara seperti Malaysia di mana kelaziman merokok kita melebihi 20 peratus dan pasaran tembakau seludup hampir 60 peratus, jadi GEG bukanlah pilihan yang berdaya maju,” katanya dalam kenyataan yang dikeluarkan.

Pankaj menerangkan, sebelum pengenalan dasar GEG di NewZealand,  negara tersebut telah menjalankan kempen besar-besaran dalam mengurangkan kelaziman merokok dengan membantu perokok menghentikan tabiat itu.

Tambah beliau, ia dilaksanakan  melalui strategi Pengurangan Kemudaratan Tembakau (THR), yang telah didokumentasikan lengkap untuk rujukan semua.
Hasilnya, negara tersebut mengalami penurunan terbesar dalam kejadian merokok, daripada 11.9 peratus pada tahun 2020 kepada 9.4 peratus pada tahun  2021.
Selain itu, dalam tinjauan pasaran yang sama, dua pertiga daripada responden mengakui bahawa vape telah membantu mereka sama ada berhenti merokok sepenuhnya atau mengurangkan penggunaan rokok mereka.
Menurut Pankaj, Malaysia mesti menggunakan strategi yang betul, termasuk peraturan, untuk mencapai piawaian yang ditetapkan oleh negara seperti New Zealand atau Singapura dalam mengurangkan kelaziman merokok dan kejadian perdagangan haram.
“Mengurangkan penggunaan rokok dengan dasar awam THR yang berkesan membolehkan kerajaan mengurangkan kos rawatan penyakit dan penyakit yang disebabkan rokok. -KOSMO! ONLINE


20 pusat hiburan digempur, 3 tokan dadah ditahan dalam tempoh 3 hari
Oleh NOR AZIAH MAT NOH

19 Julai 2022, 5:58 pm
KUALA LUMPUR – Dua warga asing antara tiga tokan dadah yang berjaya ditahan bersama 180 pengunjung menerusi operasi khas di 20 pusat hiburan dalam tempoh tiga hari bermula 15 Julai lalu sehingga kelmarin.
Difahamkan, operasi itu dijalankan hasil kerjasama Jabatan Siasatan Jenayah Narkotik (JSJN) Kuala Lumpur, JSJN Bukit Aman serta Jabatan Intergriti dan Pematuhan Standard (JIPS) Kuala Lumpur.
Ketua Polis Kuala Lumpur, Datuk Azmi Abu Kassim berkata, sebanyak 20 serbuan dijalankan ke atas premis hiburan di sekitar ibu negara.
“Hasil serbuan, kita telah menahan tiga individu yang terdiri daripada seorang warga tempatan, warga Iran dan warga Bangladesh yang dikenalpasti sebagai pembekal atau tokan dadah di pusat hiburan.
“Selain itu, seramai 180 individu turut diberkas atas pelbagai kesalahan berkaitan dadah,” katanya dalam satu kenyataan di sini hari ini.
Menurutnya, turut dirampas pelbagai jenis dadah termasuk kokain seberat 1.46 gram, serbuk MDMA (444.34 gram), ketamin (21.82 gram), ekstasi (13.26 gram) dan pil erimin 5 (2.79 gram).

Jelasnya, kesemua kes disiasat dibawah Seksyen 15(1) Akta Dadah Berbahaya 1952.
Tambahnya, tiga saman turut dikeluarkan ke atas premis hiburan yang tidak mempunyai lesen perniagaan sah. – KOSMO! ONLINE


Mimpi abang berdiri di tangga Pulau Jerejak, petanda mahu ‘pergi’
Oleh NOOR HASLIZA NUSI

19 Julai 2022, 6:17 pm
GEORGE TOWN – Adik bongsu kepada mangsa kelima, Mohd. Haziq Harris, 34, yang maut dalam kemalangan di Lebuh Raya Tun Dr. Lim Chong Eu, Gelugor di sini Ahad lalu tidak menyangka mimpi abangnya berdiri di atas tangga paling tinggi di Pulau Jerejak rupanya petanda dia mahu pergi.
Siti Hadilah Harris, 30, berkata, dia sedih dengan berita kematian abang ketiga daripada empat beradik itu setelah dua hari mendapatkan rawatan di Unit Rawatan Rapi (ICU) Hospital Pulau Pinang (HPP).
“Saya ada mimpi abang sedang berdiri di atas tangga paling tinggi di Pulau Jerejak tanpa bercakap.
“Saya percaya, itu petanda abang pergi buat selama-lamanya sepertimana berlaku hari ini. Apapun, kami sekeluarga reda dengan pemergiannya,” katanya sebak ketika ditemui di pekarangan Jabatan Forensik HPP di sini petang tadi.
Cerita Siti Hadilah lagi, abangnya yang bekerja sendiri itu sememangnya seorang yang pendiam dan tidak banyak bercakap.
“Dia selalu tolong ayah dan ayah juga selalu berpesan kepadanya setiap kali keluar rumah. Sabtu lalu, abang minta saya masakkan sotong goreng kunyit untuknya,” ujarnya.

Jenazah Mohd. Haziq dijangka dikebumikan di Tanah Perkuburan Islam Pak Elong, Kepala Batas malam ini. – KOSMO! ONLINE


5,000 dijangka meriahkan Konsert Setia Live Out Loud
Oleh ALWANI ZAFIRAH

19 Julai 2022, 6:08 pm
KUALA LUMPUR – Syarikat pemaju hartanah, S P Setia Berhad menganjurkan Konsert Setia ‘Live Out Loud’ sempena pembukaan pusat beli-belah Setia EcoHill Mall di Semenyih, Selangor pada 3 September ini.
Konsert secara percuma itu menyasarkan kehadiran kira-kira 5,000 penonton dan menjadi acara komuniti bagi melengkapkan program Citizen Setia dibawah syarikat tersebut.
Presiden dan Ketua Pegawai Eksekutifnya, Datuk Choong Kai Wai berkata, pihaknya berbesar hati dengan penganjuran konsert tersebut yang menampilkan barisan penyanyi tempatan dan antarabangsa kegemaran rakyat negara ini.
Antara penyanyi yang dijangka membuat persembahan pada malam itu adalah Datuk Zainal Abidin, Hael Husaini, Santesh, Nicholas Teo, Priscilla Abby dan kumpulan pop, The15.
“Saya percaya konsert ini akan memberikan aura luar biasa selepas negara sepi seketika tanpa sebarang penganjuran program hiburan disebabkan pandemik Covid-19.
“Pihak kami akan mengambil langkah berjaga-jaga terhadap aspek keselamatan pengunjung pada malam tersebut,” katanya pada sidang akhbar konsert itu di ibu negara hari ini.

Mengulas mengenai Setia EcoHill Mall, Kai Wai memberitahu, pusat beli-belah itu merupakan bangunan tiga setengah tingkat meliputi kawasan seluas 26,012 meter persegi.
“Setia EcoHill Mall akan memberi perkhidmatan kepada lebih 600,000 penduduk di sekitar Semenyih, Cheras Selatan, Putrajaya, Kajang dan Bangi.
“Pasar raya terkenal, Lulu Group International mengesahkan menjadi penyewa utama di pusat beli-belah ini,” katanya.
Mereka yang mahu memeriahkan Konsert Setia ‘Live Out Loud’ boleh membuat tempahan tiket secara percuma bermula semalam menerusi laman web https://liveoutlous.spseria.com. – KOSMO! ONLINE


Melatah sejak 18 tahun, Wafariena risau tertetak orang
Oleh MOHD. HAIKAL ISA

19 Julai 2022, 5:52 pm
PETALING JAYA – Pelakon popular, Wafariena mengakui berdepan masalah melatah sejak berusia 18 tahun.
Menurutnya, tabiat itu bermula daripada sikapnya yang suka mengusik orang lain melatah yang akhirnya memakan diri.
“Dulu suka mengusik atau menyakat orang-orang di kampung terutama kalau ada majlis kahwin. Lama-kelamaan, saya pun berjangkit tabiat ini sampai fobia jika melatah semasa memegang objek tajam, takut tertikam orang lain.
“Kadang-kadang, tengah memandu kereta seorang diri pun boleh melatah, takut juga hilang kawalan hingga terbabas,” katanya.
Sehubungan itu, pemilik nama Wafariena Roslan, 26, yang menyambut hari lahirnya semalam meminta orang ramai berhati-hati apabila bergurau dengan individu yang mempunyai tabiat melatah sepertinya.
“Saya risau jika tiba-tiba tetak orang atau hunus objek tajam yang mengakibatkan orang lain cedera. Kita pun tak tahu sebab melatah ini memang tiada ubat dan ia (melatah) bukan dibuat-buat,” ujarnya yang popular menerusi watak Nurul Ain dalam drama rantaian, 7 Hari Mencintaiku itu.

Terdahulu, gelagat Wafariena memotong daging korban bersempena Hari Raya Aidiladha dan memegang pisau dalam keadaan melatah mencuri perhatian ramai. – KOSMO! ONLINE


Siasatan bukan untuk kenakan Syed Saddiq – pegawai penyiasat
Oleh NORLIZAH ABAS

19 Julai 2022, 5:49 pm
KUALA LUMPUR – Mahkamah Tinggi di sini hari ini diberitahu, siasatan Suruhanjaya Pencegahan Rasuah Malaysia (SPRM) bukan bertujuan mengenakan Syed Saddiq Syed Abdul Rahman, sebaliknya untuk menyiasat sumber wang RM250,000 yang dilaporkan hilang di kediaman beliau.
Penguasa Kanan SPRM, Muhamad Khairi Muhamad Rodi, 33, turut menafikan SPRM menyalahguna kuasa untuk mengenakan Ahli Parlimen Muar itu.
Ujarnya, beliau menerima arahan daripada seorang pegawai atasan dan seterusnya melakukan siasatan di rumah Ahli Parlimen Muar itu pada 31 Mac 2020.
Saksi pendakwaan ke-22 itu memberi keterangan pada perbicaraan Syed Saddiq, 29, terhadap pertuduhan pindaan bersubahat dengan Rafiq Hakim Razali melakukan pecah amanah dana berjumlah RM1 juta sebuah parti politik.
Muhammad Khairi yang juga pegawai penyiasat kes kehilangan wang RM250,000 selanjutnya berkata, sebanyak tiga kertas siasatan dibuka dalam kes berkenaan termasuk dibawah Seksyen 27 Akta SPRM berkaitan laporan palsu.
Menjawab soalan peguam Gobind Singh Deo yang mewakili Syed Saddiq, Muhammad Khairi berkata, ketika itu siasatan dilakukan tanpa mengikut seksyen tertentu kerana aduan yang diterima secara umum.

“Jadi tiada siasatan terpilih atau siasatan untuk mengenakan orang di dalam kes ini. Saya ke rumah YB Syed Saddiq adalah untuk mendapatkan dokumen atau maklumat yang boleh membantu siasatan saya ketika itu,” katanya.
Perbicaraan di hadapan Pesuruhjaya Kehakiman Datuk Azhar Abdul Hamid bersambung esok. – KOSMO! ONLINE


Tunai janji, Yana Samsudin selamat bawa ibu bapa naik haji
19 Julai 2022, 6:10 pm
PETALING JAYA – Selepas 10 tahun berjanji, tiada perkara paling membahagiakan pelakon Yana Samsudin apabila berjaya menyempurnakan niat membawa kedua orang tuanya mengerjakan ibadah haji di Tanah Suci Mekah.
Lebih manis, Yana sendiri berpeluang mengerjakan haji dan umrah sekali gus atau disebut sebagai Haji Qiran bersama orang tuanya dengan ditemani suami, Fadzil Zahari.
Ujar Yana atau nama lengkapnya, Norliana Samsudin, 38, nikmat yang diperoleh adalah hasil berbakti kepada kedua ibu bapa, di samping usaha dan kesanggupan berkorban membelanjakan wang ringgit ke jalan Allah.
“Masya-Allah, alhamdulillah, Allahuakbar. Saya tak pernah jejak kaki ke sini (Tanah Suci), tapi Allah bagi peluang menunaikan haji dan umrah sekali gus.
“Benar janji Allah, bila kita berbakti kepada kedua ibu bapa, berusaha dan berkorban membelanjakan segala harta ke jalan-Nya, Allah beri segalanya. Malah lebih. Subhanallah, aku telah menyaksikan semuanya.
“Tiada yang lebih penting dalam hidupku. Hanya Allah, Nabi Muhammad, ibu bapa, suami dan keluargaku,” tulisnya dalam perkongsian Instagram.

Kata pelakon yang terkenal dengan filem Adnan Sempit itu lagi, walaupun bergelar selebriti, tetapi dia tetap berdepan halangan dan cabaran tersendiri sebelum benar-benar berjaya melunaskan impian tersebut.
Malah dia juga bersyukur kerana mempunyai suami yang sangat menyokong dengan apa sahaja yang dilakukannya selama ini.
“Orang cakap artis tak mampu ke? Hanya Allah lebih mengetahui. Hanya saya yang melaluinya.
“Syukur, beruntung juga saya mempunyai suami yang sangat menyokong. Itu juga hadiah pinjaman berharga dari Allah. Alhamdulillah,” tulisnya lagi.
Yana, Fadzil dan kedua ibu bapanya mula menunaikan ibadah haji pada 9 Julai lalu.
Untuk info, Yana berkahwin dengan Fadzil pada 13 Februari 2015 dan dikurniakan dua orang cahaya mata, Aisy Mateen, 6, dan Aura Aisy Sofea, setahun lapan bulan. – KOSMO! ONLINE


Haqiem Stopa buat laporan polis, bengang maklumat peribadi tersebar
Oleh KOSMO!

19 Julai 2022, 5:42 pm
PETALING JAYA – Ikon permotoran, Haqiem Stopa sekali lagi menjadi sebutan gara-gara tersebar sekeping gambar menunjukkan dirinya telah disaman kerana kesalahan tiada lesen memandu.
Terkini, Haqiem yang memiliki lebih 800,000 pengikut di akaun TikTok mengaku kesilapan tersebut dan bersedia menanggung akibatnya.
Haqiem, 22, berkata, dia ditahan kerana tiada lesen kereta bukannya tiada lesen motosikal.
“Selesai makan malam, saya dan pemandu peribadi terus bergerak untuk pulang ke pejabat saya di Sungai Buloh.
“Kebetulan pemandu peribadi saya tidak larat, jadi saya pandu kereta sendiri namun ditahan polis kira-kira pukul 11 malam ketika melalui satu sekatan jalan raya di ibu kota,” jelasnya.
Namun begitu, Haqiem tampil membuat laporan polis selepas maklumat peribadi iaitu nama penuh dan alamat yang tertera di surat saman tersebar.

Katanya, gambar dan maklumat peribadi tidak sepatutnya dihebahkan kerana ianya melibatkan privasi.
Dalam pada itu, orang ramai turut menyokong tindakan yang dilakukan oleh Haqiem dengan membuat laporan polis dan berharap orang ramai juga tidak lagi sesuka hati mendedahkan maklumat peribadi orang lain.
“Bagus lah Haqiem buat laporan, sebab netizen kita kalau bab dedah dan sebar maklumat orang ni memang cepat.
“Cuba la fikir kalau terkena dekat batang hidung sendiri, pasti malu,” ujar Faizul Jo.
“Buat laporan polis satu tindakan bijak, jangan buat tindakan sesuka hati sudah lah.
“Kalau bab dedah maklumat untuk buatkan orang lain malu itu memang tugas nombor satu netizen kita,” jelas Mat Luq Mache. – KOSMO! ONLINE.


Sasaran 6 pingat emas pada Sukan Komanwel Birmingham 2022
19 Julai 2022, 6:26 pm
MENTERI Belia dan Sukan, Datuk Seri Ahmad Faisal Azumu mengumumkan sasaran baharu enam emas pada Sukan Komanwel Birmingham 2022.
Menurutnya, sasaran baharu itu adalah realisitik susulan beberapa faktor yang menimpa atlet-atlet negara.
“Sasaran tujuh pingat emas sebelum ini terpaksa dilihat semula memandangkan atlet Lee Zi Jia yang disasarkan memenangi pingat emas dalam acara Badminton Perseorangan Lelaki telah menarik diri daripada menyertai Sukan Komanwel kali ini.
“Sementara itu, bintang skuasy negara, S. Sivasangari mengalami kemalangan dan menyebabkan sasaran pingat emas dalam acara beregu wanita terpaksa dikaji semula.
” Justeru itu, pihak Majlis Olimpik Malaysia (MOM) , Majlis Sukan Negara (MSN) dan Institut Sukan Negara (ISN) telah mengadakan perbincangan sekali lagi bagi melihat semula sasaran yang ditetapkan,” katanya pada sidang akhbar selepas majlis Penyerahan Jalur Gemilang Kontingen Malaysia ke Sukan Komanwel Ke-22 di Hotel Grand Hyatt di Kuala Lumpur d sini harini ini.
Tambahnya, beberapa sukan dikategorikan sebagai calon memenangi emas berdasarkan prestasi semasa atlet-atlet negara.

“Berdasarkan perkembangan terkini prestasi atlet negara, enam pingat emas yang disasarkan adalah sukan akuatik terjun, angkat berat, badminton, gimrama, lawn bowl dan powerlifting,” ujarnya.
Kontinjen Malaysia diketuai Chef de Mission (CDM), Datuk Shahrul Zaman Yahya dan akan diwakili 105 atlet dengan menyertai 14 jenis sukan termasuk empat sukan para. – KOSMO! ONLINE


Banjir Baling: Nafas salur bantuan kewangan RM120,000
Oleh NORLIDA AKMAR IDROS dan NORLIA RAMLI

19 Julai 2022, 6:22 pm
BALING – Pertubuhan Peladang Kebangsaan (Nafas) menyediakan peruntukan kira-kira RM120,000 bagi membantu lebih 600 ahli Pertubuhan Peladang Kawasan (PPK) Baling yang menjadi mangsa kepala air dan banjir di Kupang di sini pada 4 Julai lalu.
Pengerusi Jemaah Pengarah Nafas, Datuk Zamri Yaakob berkata, bantuan berupa wang tunai sebanyak RM200 seorang itu disampaikan kepada ahli terlibat bermula hari ini.
“Hari ini saya menyampaikan sumbangan tersebut kepada 150 ahli PPK kawasan ini yang terjejas akibat kepala air dan banjir di beberapa kampung di Kupang, baru-baru ini.
“Sumbangan menerusi program tanggungjawab sosial korporat (CSR) ini diharapkan dapat meringankan sedikit beban kerugian ditanggung ahli peladang yang dilanda bencana tersebut,” katanya kepada pemberita selepas menyampaikan sumbangan wang tunai serta barangan lain di PPK kawasan ini di sini hari ini.
Kata beliau, mangsa terlibat didapati bukan sahaja berdepan kemusnahan tanaman atau ternakan, malah kerosakan harta benda dan kediaman.
“Nafas diperingkat induk sentiasa melihat keperluan ahli yang perlu diberi bantuan dengan peruntukan sewajarnya,” ujarnya. – KOSMO! ONLINE


Kebun musnah diserang gajah liar
Oleh AIMUNI TUAN LAH

19 Julai 2022, 4:56 pm
GUA MUSANG – Lebih 100 pekebun di Jalan Subong, Rancangan Pemulihan Tanah (RPT) Kesedar Sungai Terah di sini mendakwa mereka menanggung kerugian RM300,000 akibat serangan gajah liar yang dikatakan kerap berulang di kebun mereka sejak tiga tahun lalu.
Seekor gajah liar jantan dipercayai kembali menceroboh dan merosakkan tanaman pisang di kebun mereka sejak lebih sebulan lalu.
Penghulunya, Nordin Mat Yusuf, 46, berkata, beberapa pekebun telah melihat gajah berkenaan yang sedang memusnahkan tanaman pisang pada pagi dan petang semalam.
Katanya, setiap pekebun mempunyai 2.4 hektar tanah dan menanam dengan pelbagai tanaman seperti pisang, getah dan kelapa sawit sejak lebih 30 tahun lalu.
“Masalah gajah liar di kawasan ini amat serius kerana banyak kerugian yang ditanggung oleh pekebun.
“Kami berharap pihak Jabatan Perlindungan Hidupan Liar dan Taman Negara (Perhilitan) membuat operasi dengan segera supaya kerugian yang ditanggung pekebun tidak akan bertambah lagi,” katanya ketika ditemui pemberita di kawasan kebun di Jalan Subong, RPT Kesedar Sungai Terah di sini hari ini.

Seorang pekebun pisang, Ismail Awang Hamad, 59, berkata, mereka terpaksa menanggung kerugian RM100,000 akibat serangan gajah liar dalam tempoh setahun.
Katanya, kerugian yang dialami perlu ditanggung oleh pekebun sendiri dan tiada siapa yang akan menanggung kerugian termasuk jabatan kerajaan.
“Saya mewakili peneroka di sini berharap supaya tindakan lebih agresif dapat dilakukan memandangkan kerugian besar yang perlu ditanggung petani.
“Kegiatan ekonomi pekebun di sini juga terhenti kerana takut dengan gajah yang dilihat masih berkeliaran di kawasan kebun,” katanya. – KOSMO! ONLINE


Mangsa ‘love scam’ Thailand takut disaman isteri penipu
Oleh KOSMO!

19 Julai 2022, 5:19 pm
BANGKOK – Sekumpulan wanita di Thailand meminta nasihat guaman kerana bimbang disaman oleh isteri seorang lelaki penipu yang menjalin hubungan sulit dengan mereka, lapor laman berita Thaiger, semalam.
Seorang peguam, Ratchapon Sirisakhon mendedahkan bahawa dia telah didatangi oleh wakil kumpulan wanita tersebut di pejabatnya di wilayah Nontha Buri.
Seramai 12 wanita berusia 40 hingga 60 tahun menjadi mangsa penipuan cinta oleh lelaki bernama Pu berusia 60 tahun.
Ratchapon memaklumkan kesemua wanita berkenaan berasa takut disaman oleh isteri Po selepas kisah mereka tular di media sosial.
Menurut salah seorang mangsa, Noo Ya, yang berusia 56 tahun, dia mengenali lelaki itu menerusi laman Facebook dan Pu memberitahu bahawa isterinya sudah meninggal dunia lapan tahun lalu.
Pu juga memberitahu semua mangsa bahawa dia merupakan pengarah urusan sebuah syarikat Jepun di Thailand.

Lelaki berkenaan turut mewujudkan lapan akaun Facebook, empat akaun Instagram dan tiga akaun Line untuk mengumpan wanita bagi terlibat dalam hubungan seksual. Ibu tunggal merupakan mangsa yang menjadi sasarannya.
Selepas Pu mendapat apa yang dia mahu, dia akan menghilangkan diri.
Modus operandi lelaki itu terbongkar selepas Noo Ya mendedahkan bagaimana dia telah dilayan dengan teruk oleh lelaki berkenaan dalam satu catatan di Facebook.
Hantaran itu menarik perhatian 11 wanita lain yang turut mengalami nasib sama.
Ratchapon mengesyorkan bahawa setiap wanita perlu memfailkan aduan berasingan di balai polis.
Mengikut undang-undang Thailand, isteri pertama yang sah boleh menyaman perempuan simpanan yang mempunyai hubungan sulit dengan suaminya.
Bagaimanapun, pertuduhan itu boleh ditolak jika perempuan simpanan tersebut dapat membuktikan bahawa dia ditipu untuk terlibat dalam hubungan berkenaan. – Agensi


Hukuman penjara 14 bulan suri rumah curi milo ditangguh
Oleh MOHD AZLI ADLAN

19 Julai 2022, 5:20 pm
MARANG – “Terima kasih kepada pihak yang banyak menolong saya.”
Itu ucapan suri rumah, Suhaini Mohd., 43, selepas hukuman penjara 14 bulan atas kesalahan mencuri dua paket minuman Malt jenama Milo dan dua kes penyalahgunaan dadah ditangguhkan mahkamah hari ini.
Terdahulu, peguam mewakilinya, Datuk Naran Singh berjaya dalam permohonan penanguhan kes tersebut di Mahkamah Tinggi Kuala Terengganu hari ini.
Hakim Datuk Hassan Abdul Ghani memerintahkan hukuman penjara 14 bulan yang disabitkan Mahkamah Majistret Marang pada 5 Julai lalu diketepikan berikutan kecacatan dalam eksibit dikemukakan dalam prosiding.
Beliau kemudiannya memerintahkan Suhaini dituduh semula atas pertuduhan sama di Mahkamah Majistret Marang pada pukul 4 petang tadi.
Sementara itu di Mahkamah Majistret Marang, Suhaini membuat pengakuan tidak bersalah sebaik pertuduhan dibacakan di hadapan Majistret Engku Nurul Ain Engku Muda.

Tertuduh didakwa mencuri dua paket minuman malt jenama Milo di sebuah pasar raya di daerah ini pada pukul 11.20 pagi pada 25 Mei lalu mengikut Seksyen 380 Kanun Keseksaan.
Majistret Engku Nurul Ain membenarkan Suhaini yang juga ibu kepada empat anak dibebaskan dengan wang jaminan sebanyak RM8,000 dengan seorang penjamin.
Beliau juga menetapkan sebutan semula kes pada 6 September depan.
Kosmo! 6 Julai lalu melaporkan Engku Nurul Ain memerintahkan Suhaini dihukum penjara 14 bulan atas kesalahan mencuri minuman malt jenama Milo di sebuah pasar raya di sini pada 5 Jun lalu.
Sebelum ini suri rumah yang juga penagih dadah memiliki tiga rekod jenayah mencuri barangan pasar raya pada tahun 2019 dan 2021.
Kes tersebut kemudiannya mendapat perhatian ramai termasuk usahawan hartanah, Muhammad Azlan Al-Amin yang mengemukakan permohonan rayuan penangguhan rayuan menerusi Naran pada 8 Julai lalu. – KOSMO! ONLINE


Tangan hancur masuk rim motosikal
Oleh NOR AINNA HAMZAH

19 Julai 2022, 5:08 pm
TAMPIN – Seorang anggota tentera terpaksa menanggung kesakitan apabila tangan kirinya hancur dan hampir terputus selepas baju yang dipakai terbelit pada gegancu motosikal dalam kejadian berhampiran Kem Syed Sirajuddin Gemas di sini hari ini.
Ketua Polis Daerah Tampin, Superintendan Anuwal Ab Wahab berkata, pihaknya menerima laporan berhubung kemalangan itu pada pukul 7.10 pagi.
Kemalangan melibatkan dua anggota tentera berusia 37 tahun dari Kem Syed Sirajuddin.
“Ketika kejadian, mangsa dalam perjalanan dari Felda Pasir Besar ke Kem Syed Sirajuddin dan setibanya di lokasi kejadian, baju pembonceng tersangkut pada gegancu (spoket) motosikal Yamaha Y15.
“Ini menyebabkan baju itu terbelit dan pembonceng terjatuh. Tangan kiri mangsa termasuk dalam rim,” katanya dalam kenyataan.
Penunggang motosikal tidak mengalami kecederaan. Mangsa yang cedera dihantar ke Hospital Tentera Darat Tuanku Mizan, Kuala Lumpur untuk mendapatkan rawatan.-KOSMO! ONLINE


Lima individu ditahan disyaki menyamar anggota polis
Oleh ROHANA MOHD. NAWI

19 Julai 2022, 4:43 pm
MACHANG – Polis menahan lima individu termasuk seorang wanita yang dipercayai cuba menyamar anggota polis selepas merampas beberapa peralatan Polis Diraja Malaysia (PDRM) bersama mereka dalam serbuan di sebuah rumah tamu Casadura Labok di sini pada Sabtu lalu.
Kesemua suspek termasuk dua lelaki warga Indonesia berusia antara 27 hingga 42 tahun itu dicekup sepasukan anggota dari Ibu Pejabat Polis Daerah Machang kira-kira Pukul 12 tengah hari.
Pemangku Ketua Polis Daerah Machang, Deputi Superintendan Mohd.Zahir Abdullah berkata, dalam serbuan itu, pihaknya merampas jaket yang mempunyai logo PDRM, sarung pistol, gari dan kad kuasa.
Menurutnya, polis turut merampas dadah jenis syabu daripada suspek yang berada di dalam rumah berkenaan.
“Siasatan mendapati, kesemua suspek datang dari Negeri Sembilan dan Kuala Lumpur. Mereka mula menyewa di rumah tamu berkenaan pada hari serbuan dijalankan.
“Salah seorang suspek yang berusia 40 tahun dipercayai cuba menyamar sebagai anggota polis selepas melihat beberapa peralatan PDRM yang dirampas bersama lelaki itu,” katanya ketika dihubungi Kosmo! hari ini.

Menurut Mohd. Zahir, selain itu, dua daripada suspek dipercayai membeli peralatan PDRM untuk dipakai bagi tujuan menyamar sebagai anggota polis.
Katanya, kesemua suspek dikatakan datang ke Kelantan untuk melakukan jenayah dengan menggunakan peralatan PDRM yang berada di dalam milikan mereka itu. – KOSMO! ONLINE


Majikan digesa ambil pekerja asing dari negara sumber diluluskan
Oleh MOHD RIDZAUDDIN ROSLAN

19 Julai 2022, 4:48 pm
PUTRAJAYA- Majikan di negara ini digesa untuk mempertimbangkan pengambilan pekerja asing dari negara sumber diluluskan oleh kerajaan serta tidak bergantung harap semata-mata kepada negara sumber tradisi sahaja.
Keputusan itu diputuskan Perdana Menteri, Datuk Seri Ismail Sabri Yaakob selepas mempengerusikan Mesyuarat Majlis Tindakan Ekonomi di sini tadi dengan menyifatkan kerajaan sentiasa mendengar keluhan dan pandangan pemain industri berkaitan kekurangan tenaga kerja asing.
Susulan itu, Perdana Menteri berkata, kerajaan akan kekal komited bagi mendepani isu dan cabaran pengambilan pekerja asing dengan mengambil beberapa pendekatan termasuk mahu majikan mempertimbangkan pekerja asing dari negara sumber yang diluluskan.
“Kementerian Sumber Manusia (KSM) dan Kementerian Dalam Negeri (KDN) bersama pemain industri, persatuan perniagaan dan pihak berkenaan juga akan mengadakan pertemuan secara bersemuka bagi menyelesaikan isu pengambilan pekerja asing hingga penghujung Julai ini.
“KSM juga digesa mempercepatkan pelaksanaan proses temuduga majikan dengan menambah bilangan penemu duga di One Stop Centre (OSC) mengikut zon dan negeri-negeri,” katanya tadi.
Ismail Sabri berkata, selain isu pengambilan pekerja asing, mesyuarat itu turut membincangkan hal bagi mengurangkan kerenah birokrasi dalam penyampaian perkhidmatan awam dan sekuriti makanan.

“Mesyuarat mengambil maklum akan prestasi program MyMudah yang dilaksanakan di peringkat kementerian oleh Perbadanan Produktiviti Malaysia (MPC) bagi mengurangkan kerenah birokrasi.
“Namun, masih banyak rungutan diterima daripada pihak industri. Oleh itu, MPC diminta menyelesaikan isu-isu berkaitan kerenah birokrasi melalui pengukuhan program MyMudah,” ujarnya.
Katanya lagi, sebanyak 30 peratus isu diterima melalui MyMudah telah diselesaikan dalam masa kurang daripada 60 hari seperti mana disasarkan.
“Sehubungan itu, kerajaan turut menggesa MPC berusaha untuk menyelesaikan kes-kes kompleks dalam tempoh 60 hari juga,” ujarnya. -KOSMO! ONLINE


Mangsa kelima kemalangan P. Pinang meninggal dunia
Oleh NOOR HASLIZA NUSI

19 Julai 2022, 5:27 pm
GEORGE TOWN – Seorang lagi mangsa kemalangan di Lebuh Raya Tun Dr. Lim Chong Eu di sini pada Ahad lalu disahkan meninggal dunia menjadi jumlah yang maut lima orang setakat hari ini.
Mangsa, Mohd. Haziq Harris, 34, yang mengalami kecederaan dalaman disahkan meninggal dunia ketika menerima rawatan di Unit Rawatan Rapi, Hospital Pulau Pinang (HPP) pada pukul 2.15 petang tadi.
Ketika ini, urusan bedah siasat ke atas mayat mangsa dijalankan di Jabatan Forensik HPP sebelum dijangka dikebumikan di Tanah Perkuburan Islam Permatang Tok Elong, Kepala Batas malam ini.
Bapa mangsa, Harris Shariff, 71, berkata, dia terkejut menerima berita mengenai kematian anak ketiga daripada empat beradik itu petang tadi setelah dua hari dimasukkan ke hospital.
Menurutnya, kali terakhir dia menemui Mohd. Haziq pada pukul 11.30 malam, Sabtu lalu sebelum anaknya keluar bersiar-siar dengan menunggang motosikal ke Pulau Pinang.
“Luluh hati saya sebaik mendapat tahu dia terlibat kemalangan pada pukul 6 pagi, Ahad lalu. Saya terus bergegas dari rumah di Bandar Puteri Jaya, Sungai Petani ke Pulau Pinang.

“Saya sudah pesan jangan pergi sebab sudah malam, namun dia beritahu akan pulang pagi esok (Ahad).
“Pada pukul 3 petang sebelum itu, dia sudah membeli barang keperluan rumah termasuk makanan untuk saya dan kucing peliharaan,” katanya ketika ditemui di pekarangan Jabatan Forensik HPP.
Dalam kejadian kemalangan yang berlaku kira-kira pukul 4.30 pagi Ahad lalu, seramai empat penunggang motosikal maut manakala tiga lagi mengalami kecederaan.
Mereka yang terkorban ialah Muhamad Shazwan Hakim, 22, Muhamad Eizreel Muhamad Roszadi, 25, Ahmad Haikal Naif Ahmad Nazrul ,19 dan Muhammad Harith Zikri Yusnizar, 17. – KOSMO! ONLINE


Pelajar lelaki ugut rakan enggan buat amang seksual
Oleh OTHMAN YAHAYA

19 Julai 2022, 4:32 pm
SUNGAI PETANI – Seorang pelajar lelaki tingkatan satu sanggup mencederakan rakannya berusia 10 tahun dan mengugutnya dengan pisau selepas mangsa enggan menuruti kemahuannya untuk melakukan oral seks.
Dalam kejadian kira-kira pukul 4.30 petang di sebuah taman perumahan di Gurun dekat sini kelmarin, mangsa mengalami lebam di pipi kanan akibat ditampar dan dipukul suspek.
Malah terdapat kesan luka dan calar di dada, badan serta lutut kanan mangsa dipercayai dicederakan suspek dengan sebilah pisau.
Ketua Polis Daerah Kuala Muda, Asisten Komisioner Zaidy Che Hassan berkata, sebelum itu suspek berumur 13 tahun itu membawa mangsa menaiki kereta Perodua Kancil yang dipandunya ke sebuah kedai di taman perumahan itu.
“Semasa di dalam kereta, murid tahun empat itu diarah membuka seluar suspek dan mengarahkan mangsa melakukan oral seks, tetapi pelajar itu enggan menyebabkan dia ditampar dan dipukul.
“Suspek kemudian membawa mangsa ke rumahnya dan mengarahkannya untuk melakukan perkara tersebut sekali lagi dan arahan itu enggan diikuti mangsa,” katanya.

Berang kemahuannya tidak diikuti mangsa, kata Zaidy, suspek kemudian mencekik leher mangsa dan mencederakannya dengan sebilah pisau menyebabkan mangsa takut dan lari pulang memberitahu bapanya berkaitan kejadian itu.
“Bapa mangsa kemudian membuat laporan kejadian di Balai Polis Gurun dan pada pukul 7.19 malam semalam suspek ditahan di rumahnya.
“Suspek ditahan reman selama empat hari bermula hari ini (semalam) untuk membantu siasatan di bawah Sekyen 14 Akta Kesalahan Seksual Terhadap Kanak-kanak (AKSTKK) 2017 serta Seksyen 323 Kanun Keseksaan kerana mendatangkan kecederaan,” katanya.-KOSMO! ONLINE


KPDNHEP Selangor berjaya tumpaskan kegiatan seludup diesel
Oleh ALWANI ZAFIRAH

19 Julai 2022, 5:08 pm
PETALING JAYA – Kementerian Perdagangan Dalam Negeri dan Hal Ehwal Pengguna (KPDNHEP) Selangor bersama Polis Diraja Malaysia (PDRM) berjaya menumpaskan sindiket penyeludupan barangan subsidi diesel dengan nilai rampasan keseluruhan RM1.7 juta, malam kelmarin.
Pengarah Penguat Kuasa KPDNHEP Selangor, Azman Adam berkata, serbuan dijalankan di Kampung Baru Subang, Shah Alam dan seramai lapan individu warga tempatan serta seorang warga asing berjaya ditahan.
“Enam kenderaan telah disita, iaitu empat lori tanker dan dua kereta. Turut disita enam tangki minyak diesel berisi dengan anggaran jumlah keseluruhan adalah 40, 300 liter.
“Berdasarkan siasatan awal di lokasi serbuan, anggaran jumlah keseluruhan minyak diesel yang dirampas (melibatkan kenderaan, tangki minyak yang dijumpai) untuk tujuan siasatan adalah melebihi 100 liter dengan anggaran nilai melebihi RM200,000,” ujarnya.
Menurut beliau, pihaknya mendapati premis dan pelaku yang ditemui di lokasi kejadian tidak mempunyai sebarang lesen, permit, permit khas atau surat kebenaran daripada pengawal bekalan bagi berurusan dengan barang kawalan berjadual.
Katanya, siasatan dijalankan dibawah Seksyen 21 Akta Kawalan Bekalan 1961 kerana memiliki barang kawalan dalam keadaan menimbulkan syak serta Seksyen 20 (1) akta sama.

Terdahulu, KPDNHEP Selangor telah menerima satu kes serahan daripada Cawangan Perisikan dan Siasatan Khas, Jabatan Keselamatan Dalam Negeri dan Ketenteraman Awam (JKDNKA) Bukit Aman di lokasi serbuan.
Jelas Azman, pihaknya komited membanteras aktiviti penyelewengan dan ketirisan barang kawalan dan subsidi dengan kerjasama strategik agensi penguatkuasaan lain bagi memastikan keberadaan bekalan barangan tersebut di pasaran dapat dinikmati oleh pengguna di negeri ini. – KOSMO! ONLINE


Lelaki tertekan pedal rempuh stesen minyak, pemilik rugi RM20,000
Oleh AMRAN MULUP

19 Julai 2022, 4:34 pm
MELAKA – Suasana di stesen minyak di Taman Rambai Utama di sini bertukar kecoh apabila sebuah kereta merempuh masuk ke dalam kedai serbaneka premis itu, malam tadi.
Kejadian kira-kira pukul 10.30 malam itu dipercayai berlaku selepas pemandu kereta jenis Proton Saga berusia 57 dipercayai telah tertekan pedal minyak secara tidak sengaja.
Pengurus Stesen Minyak Petronas Taman Rambai Utama, Hafizi Che Hussin ketika ditemui pemberita memberitahu, ketika kejadian tiga orang pekerjanya sedang bertugas di bahagian kaunter.
“Selain mereka ada dua pelanggan sedang berurusan di mesin pengeluaran automatik (ATM) dalam premis tersebut.
“Mujurlah kereta itu merempuh cermin di bahagian tengah, kalau tidak pastinya pelanggan itu mengalami kecederaan parah,” katanya.
Tambahnya lagi, dia juga lega apabila kesemua individu yang berada dalam premis terselamat, selain jumlah pengunjung yang tidak begitu ramai ketika kejadian.

“Berdasarkan rakaman kamera litar tertutup (CCTV), sebelum kejadian lelaki berkenaan dilihat berada di pam untuk mengisi minyak, namun meletak semula nozel dan masuk ke dalam kereta dalam keadaan kaki kanannya di luar serta pintu kereta belum tertutup.
“Secara tiba-tiba, kereta itu terus memecut lalu merempuh cermin kaca kedai dan mengejutkan pekerja serta pelanggan yang berada dalam premis,” ujarnya yang berdepan kerugian sebanyak RM20,000.
Tambahnya lagi, selepas kejadian lelaki tersebut keluar dari kereta tanpa sebarang kecederaan dan mengamuk ketika cuba ditenangkan oleh orang ramai.
Sementara itu, Ketua Polis Daerah Melaka Tengah, Asisten Komisioner Christopher Patit dalam kenyataan hari ini mengesahkan kejadian tersebut dan kes disiasat dibawah Seksyen 43 (1) Akta Pengangkutan Jalan (APJ) 1987. -KOSMO! ONLINE


Mayat warga emas ditemui dengan kesan kecederaan di kaki, kepala
Oleh MASTURAH SURADI

19 Julai 2022, 4:18 pm
KOTA TINGGI – Mayat seorang lelaki dipercayai telah meninggal hampir dua hari ditemui di jalan tanah merah berhampiran Lebuh Raya Desaru-Senai pagi tadi.
Ketua Polis Johor, Datuk Kamarul Zaman Mamat berkata mayat warga emas berusia 74 tahun itu ditemui orang awam yang melalui jalan berkenaan kira-kira pukul 8 pagi.
Katanya, siasatan mendapati terdapat kesan kecederaan di kaki, bahagian kepala belakang dan lelaki berkenaan juga merupakan penduduk tempatan .
“Orang awam maklumkan polis pagi tadi selepas menjumpai satu mayat di jalan tanah merah Lebuh Raya Desaru. Hasil pemeriksaan mayat mungkin sudah hampir dua hari mengambil faktor keadaannya yang belum kembung, belum ada lalat dipercayai lelaki ini meninggal belum sampai 48 jam lagi.
“Jenazah akan dibawa ke Hospital Kota Tinggi untuk dibedah siasat dan kita akan tahu sebab punca kematian,”katanya kepada media di lokasi kejadian hari ini.
Jelasnya, pihaknya juga menolak kematian lelaki itu disebabkan pergaduhan namun berdasarkan kesan luka, keadaan lokasi kejadian yang bercerun, tanah keras berbatu juga cuaca tidak hujan sekiranya mangsa terjatuh kemungkinan boleh terseret dan alami luka.

Katanya, barang-barang milik mangsa seperti wang tunai, telefon bimbit dan rokok masih ada dan tidak hilang.
“Keluarga juga sudah hubungi dan buat masa ini kes diklasifikasikan sebagai mati mengejut (SDR). Setakat ini juga tiada sebarang tangkapan dilakukan,”katanya lagi.-KOSMO! ONLINE


Bekalan ubat dijangka selesai lagi dua minggu
Oleh MOHD YUNUS YAKKUB

19 Julai 2022, 4:22 pm
SHAH ALAM – Masalah bekalan ubat berkurangan di negara ini dijangka akan dapat diselesaikan sekurang-kurangnya dalam tempoh dua minggu.
Timbalan Menteri Kesihatan 1, Datuk Dr. Noor Azmi Ghazali berkata, kementerian menyedari mengenai kekurangan stok tersebut dan berusaha menyelesaikannya segera untuk keperluan rakyat.
“Dulu lambat sebab bahan mentah lambat sampai dan mungkin disebabkan permintaan mendadak tinggi atau Perintah Kawalan Pergerakan (PKP).
“Selain itu, berkemungkinan disebabkan peperangan Ukraine (dan Rusia) dan bukan sahaja melibatkan aspek daging dan telur sebaliknya ubat turut terkesan. Kita harap dalam benda itu (bekalan ubat) selesai dalam seminggu dua ini,” katanya ketika ditemui pemberita selepas merasmikan Seminar Saintifik Institut Kesihatan Negara (IKN) di sini, hari ini.
Sebelum ini, Kementerian Kesihatan (KKM) akan melepaskan stok penimbal ubat-ubatan kepada klinik dan hospital swasta untuk menangani isu kekurangan bekalan di fasiliti kesihatan berkenaan.
Media sebelum ini melaporkan beberapa jenis ubat-ubatan mengalami kekurangan di pasaran termasuk di klinik swasta meliputi yang didakwa adalah ubat batuk, demam dan antibiotik yang disifatkan penting untuk rawatan harian pesakit. -KOSMO!ONLINE


[VIDEO] 28 lelaki didakwa ahli kumpulan jenayah terancang ‘Geng 08 GST’
Oleh NUZULSHAM SHAMSUDDIN

19 Julai 2022, 4:07 pm
HULU SELANGOR – Seramai  28 lelaki didakwa di Mahkamah Sesyen Kuala Kubu Bharu di sini hari ini atas pertuduhan menjadi ahli kumpulan jenayah terancang ‘Geng 08 GST’ di daerah ini tiga tahun lalu.
Mereka ialah P. Thanasegaran, 46, K. Saravanak Kumar, 36, S. Selvamogan ,44, N. Yogeswaran, 41, N. Ganesan, 43, R. Raja Kumar, 39, Aziz Latip Hasannar, 42, N.Chandran, 37, B. Vinot, 27, K. Selvam, 38, P. Tachana Moorthy, 36.
Turut didakwa S. Vekneswaran, 36, M. Saravanan, 40, V. Elengo Van, 36, V. Thinagaran, 28, M.Eswaran, 33, S. Navin ,29, S. Kali Muthu, 44, B. Moganraj, 30, A. Poobalan, 29, N. Vijendran, 37, K. Punitharajan, 26, R. Devandran, 35, R. Vengateswaran, 26, Tan Eng Sun, 22, P. Sathteswaran, 23, G. Gananathan, 23, dan H. Arvind, 24.
Kesemua tertuduh mengangguk faham selepas pertuduhan dibaca dalam bahasa Tamil dan Melayu di hadapan Hakim Nurul Mardhiah Mohammed Redza. Bagaimanapun tiada pengakuan direkodkan kerana kes itu dibawah bidang kuasa Mahkamah Tinggi.
Anggota polis mengawasi kumpulan lelaki yang didakwa atas pertuduhan menjadi ahli kumpulan jenayah terancang Geng 08 GST di Mahkamah Sesyen Kuala Kubu Bharu hari ini.
Mengikut pertuduhan, kesemua tertuduh didakwa telah menjadi ahli kumpulan jenayah terancang ‘Geng 08 GST’ di sebuah tempat di Tin Mine, Kalumpang di sini antara bulan Januari 2019 hingga 23 Jun lalu (2022).
Berikutan itu pertuduhan dikemukakan mengikut Seksyen 130V (1) Kanun Keseksaan dan boleh dihukum dibawah subseksyen sama yang memperuntukkan hukuman penjara tidak kurang lima tahun dan maksimum 20 tahun jika sabit kesalahan.

Dalam prosiding hari ini, pendakwaan dikendalikan Timbalan-Timbalan Pendakwa Raya Muhamad Iskandar Ahmad, Shafiq Hasim, Khairul Azreem Mamat dan Yong Ching Hong.
Kesemua tertuduh diwakili peguam Datuk Geethan Ram Vincent, Datuk R.Thinalan, Datuk David Gurupatham JM Mark, K.Shalvin, Mohd Hanif Hassan dan Mujahidah Almukimah Fakhfurazi.
Semasa prosiding, pendakwaan tidak mencadangkan sebarang ikat jamin kepada semua tertuduh.
Bagaimanapun, pembelaan merayu agar anak guam mereka dilepaskan dengan ikat jamin atas alasan mempunyai tanggungan keluarga selain segelintir mereka mempunyai masalah kesihatan.
Mahkamah kemudian tidak membenarkan semua tertuduh diikat jamin dan menetapkan 22 Ogos ini untuk sebutan semula kes. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


95 peratus penduduk Malaysia tidak makan sayur
Oleh MOHD YUNUS YAKKUB

19 Julai 2022, 3:27 pm
SHAH ALAM – Kira-kira 95 peratus atau lebih 22 juta rakyat negara ini tidak makan sayuran seperti disarankan Kementerian Kesihatan (KKM) sehingga boleh menyebabkan penyakit hati berlemak dan penyakit tidak berjangkit (NCD) lain.
Timbalan Menteri Kesihatan I, Datuk Dr. Noor Azmi Ghazali berkata, ini hasil daripada Tinjauan Kebangsaan Kesihatan dan Morbiditi (NHMS) pada 2019 dengan sayuran termasuk buah-buahan amat penting dalam membekalkan nutrien dan antioksidan dalam badan.
Katanya, NHMS itu dilakukan setiap empat tahun sekali bagi melihat literasi kesihatan penduduk negara ini .
“Makan satu jenis sayur sahaja seperti kubis juga tidak bagus sebaliknya perlu makan pelbagai warna (sayur) kerana ada nutrien bagus untuk kesihatan.
“Kalau tidak makan sayur akan kurang zat dan (apabila) melebihkan pengambilan gula dan karbohidrat ringkas akan menyebabkan terbenam dalam badan sebagai lemak.
“Kemudiannya akan pergi hati sehingga menjadikan penyakit hati berlemak dan akhirnya hati tidak berfungsi dengan baik sehingga menyebabkan sistem dalam badan kita rosak dan menyebabkan NCD,” katanya ketika ditemui pemberita selepas merasmikan Seminar Saintifik Institut Kesihatan Negara (IKN) ke-23 di sini hari ini.

Kata beliau, perkara itu berlaku berkemungkinan trend pengambilan makanan segera dengan KKM kemudiannya telah mengeluarkan piramid makanan yang baharu.
Noor Azmi memberitahu, berdasarkan NHMS turut mendapati nisbah 1:15 peratus penduduk negara ini mempunyai penyakit obesiti.
“Namun tidak diketengahkan adalah abdominal obesiti iaitu lemak besar di perut dengan ukur lilit pinggang lelaki melebihi 90 sentimeter (cm) dan perempuan 80 cm.
“Ini bahaya kerana banyak kimia atau enzim keluar yang akan menyebabkan kerosakan pada sistem badan sebagai contohnya kardiovaskular,” tegasnya.
Mengulas lanjut, beliau berkata, hasil NHMS juga menunjukkan 3.9 juta penduduk negara ini mempunyai penyakit kencing manis manakala darah tinggi meliputi 6.4juta penduduk.
“Data turut menunjukkan 21 peratus rakyat negara ini masih rokok dengan hanya seorang daripada empat individu bersenam selain 500,000 penduduk menderita kemurungan.
“NCD ini umpama bom jangka kalau dibiarkan dan mengalakkan masyarakat menyertai inisiatif Saringan Kesihatan Nasional agar memastikan mereka peduli pada kesihatan mereka,” katanya. -KOSMO!ONLINE


Individu sihat usia 50 hingga 59 tahun disyor ambil dos penggalak kedua
Oleh HARRITH HISHAM

19 Julai 2022, 4:15 pm
KUALA LUMPUR – Kerajaan mengesyorkan suntikan dos penggalak Covid-19 kedua bagi kumpulan terbaharu iaitu individu berusia 50 hingga 59 tahun tanpa sebarang komorbid.
Menteri Kesihatan, Khairy Jamaluddin Abu Bakar berkata, keputusan tersebut adalah sebahagian daripada cadangan Kementerian Kesihatan (KKM) bagi melindungi individu daripada sebarang risiko teruk apabila dijangkiti Covid-19.
“Kumpulan dalam usia 50 hingga 59 tanpa sebarang penyakit kronik dan sesiapa yang berumur 50 tahun ke bawah yang ingin melancong ke luar negara boleh menerima dos penggalak kedua.
“Bagi mereka yang berusia 60 tahun ke atas yang memiliki sakit kronik atau sihat juga boleh memilih dos penggalak kedua atas nasihat doktor,” katanya pada Sidang Dewan Rakyat di sini hari ini.
Beliau berkata demikian ketika menjawab soalan tambahan Datuk Rubiah Wang (GPS-Kota Samarahan) yang ingin mengetahui keadaan terkini ancaman varian baru Covid-19 dan tindakan menghadapinya.
Jelas beliau, suntikan penggalak kedua juga diperluaskan kepada mereka yang tinggal di kemudahan penjagaan kesihatan jangka panjang, individu berisiko tinggi berusia 18 hingga 59 tahun, dan petugas barisan hadapan Covid-19.

“Sehingga Isnin (18 Julai), seramai 225,848 orang telah menerima dos penggalak (vaksin) kedua mereka,” ujarnya.
Tambahnya, jumlah yang layak menerima suntikan dos penggalak kedua KKM adalah seramai 2,519,761, iaitu jumlah warga emas (60 tahun ke atas) yang sudah lengkap dos penggalak selama empat bulan atau lebih. – KOSMO! ONLINE


Dua tekong, 25 PATI warga Myanmar dicekup
Oleh MOHD. RIFAAT ABD. HAMID

19 Julai 2022, 3:47 pm
JITRA – Cubaan dua tekong menyeludup masuk 25 pendatang asing tanpa izin  (PATI) warga Myanmar ke negara ini menerusi sempadan Malaysia-Thailand di Bukit Kayu Hitam dekat sini gagal apabila mereka ditahan di Bukit Kayu Hitam dekat sini semalam.
Kesemua warga asing terdiri daripada 20 lelaki dan tujuh wanita berusia 19 hingga 43 tahun itu ditahan dalam Ops Benteng Covid-19 di Simpang Tiga Lubuk Sengkuang kira-kira pukul 5.50 pagi.
Ketua Polis Daerah Kubang Pasu, Superintendan Rodzi Abu Hassan berkata, anggotanya mengesan dua kenderaan iaitu van Nissan Urvan dan kereta Proton Saga dalam keadaan mencurigakan di Simpang Tiga Lubuk Sengkuang itu.
Katanya, pihaknya kemudian bertindak menahan dua kenderaan tersebut dan menemui 27 warga Myanmar.
“Pemeriksaan mendapati salah seorang tekong memiliki kad Suruhanjaya Tinggi Pertubuhan Bangsa-Bangsa Bersatu Bagi Pelarian (UNHCR) manakala 26 individu lain tidak memiliki sebarang dokumen perjalanan sah.
“Kesemua suspek dipercayai masuk ke Malaysia dari Danok ,Thailand melalui pagar sempadan Pos 1 dan Pos 2 kawalan tentera di laluan paip gas Petronas, Felda Bukit Tangga , Bukit Kayu Hitam,” katanya di sini hari ini. – KOSMO! ONLINE


Tekong darat, 21 PATI dicekup tunggu tepi jalan
Oleh MOHD YUNUS YAKKUB

19 Julai 2022, 3:59 pm
KUALA SELANGOR – Hasrat seorang tekong darat membawa masuk 21 pendatang asing tanpa izin (PATI) Indonesia tidak kesampaian apabila kesemuanya dicekup di tepi Jalan Pinang, Sungai Yu di sini, semalam.
Kesemua mereka berusia 23 hingga 57 tahun itu ditangkap kira-kira pukul 9 pagi menerusi Ops Nyah Selangor dijalankan Pasukan Gerakan Am (PGA) Batalion 4, Semenyih.
Timbalan Ketua Polis Daerah Kuala Selangor, Deputi Superintendan Mohd. Ambia Nordin berkata, hasil siasatan mendapati kesemua PATI itu menyusup masuk menerusi laut menggunakan bot dari Medan, Indonesia.
Katanya, turut bersama mereka adalah seorang lelaki tempatan berusia 40 tahun dipercayai tekong darat.
“Lelaki tempatan itu bertindak sebagai pemandu arah untuk PATI berkenaan untuk masuk ke dalam daerah ini.
“Sewaktu serbuan, didapati mereka berada di tepi jalan berkenaan berkemungkinan menunggu tekong darat lain untuk datang mengambil,” katanya ketika dihubungi hari ini.

Jelas beliau, kesemua 21 warga asing yang ditangkap termasuk enam wanita Indonesia itu tidak mempunyai dokumen perjalanan yang sah.
Tambah Mohd. Ambia, mereka telah dibawa ke Pos Bagan Pasir untuk proses dokumentasi serta tindakan selanjutnya.
“Kes disiasat mengikut Seksyen 26A Akta Antipemerdagangan Orang dan Antipenyeludupan Migran (ATIPSOM) 2007 dan Seksyen 6(1)(c) Akta Imigresen 1959/63,” tegasnya. -KOSMO!ONLINE


Jangan terperdaya dengan iklan lesen terbang – JPJ
Oleh MOHD. HUSNI MOHD. NOOR

19 Julai 2022, 3:32 pm
PUTRAJAYA – Jabatan Pengangkutan Jalan (JPJ) mengingatkan orang awam supaya tidak terpedaya dengan iklan di media sosial yang kononnya menawarkan lesen memandu tanpa perlu ke kelas dan ujian memandu.
JPJ dalam satu hantaran di Facebook berkata, pihaknya menerima beberapa laporan berkaitan satu iklan yang menawarkan ‘lesen terbang’ menerusi aplikasi Telegram.
Menurutnya, semakan lanjut mendapati iklan berkenaan adalah palsu.
“Menerusi iklan itu, terdapat beberapa kategori lesen yang ditawarkan iaitu Lesen Motosikal Kelas B2, Kelas B, Lesen Motokar Kelas D, Kelas E, Lesen Vokasional GDL dan Kenderaan Perkhidmatan Awam (PSV).
“Difahamkan, iklan berkenaan menawarkan lesen memandu pada harga tertentu bermula dari RM350 hingga RM1,900,” katanya. – KOSMO! ONLINE